Виктор Кумиков: "Бизда деярли ярим жамоа майдонда юрди"\n15 сентябрь, 2021, 20:18\nТеглар:Виктор Кумиков | Андижон | Металлург | Суперлига\n"Андижон"нинг мағлубияти ҳақида бош мураббий гапирди.\n“Андижон” – “Металлург” (1:2) жамоалари ўртасидаги ўйиндан кейинги матбуот анжуманининг иккинчи қисмида мезбонлар устози Виктор Кумиков қатнашди.\n- Афсуски, учрашувнинг сўнгги дақиқаларини жуда бўш ўтказдик. Биз 1:0 ҳисобида олдинда бораётгандик. Ўйиннинг охирги дақиқалари эса ақлбовар қилмас даражада тус олди. Биз яна гол уришнинг ўрнига охириги бориб иккита тўп ўтказиб юбордик. Зеро, бизда иккинчи голни уриш имконияти бўлганди. Футболчимиз яккама-якка ҳолатга чиққанди. Қанчалик бўш ўйнаш керакки, деярли икки дақиқада иккита гол ўтказиб юбориш учун. Хуллас, мана шу икки дақиқа учрашув тақдирини ҳал қилди.\nҒалабага эрта ишониб юборишдими, аниқ бир нарса дея олмайман. Аммо футболчиларимиз учрашув давомида рақиб ўйинчиларини кутиб олишда оқсадилар. Ҳатто, дарвозамизга узоқдан зарба бераётганида ҳам унга қаршилик қилишмади. Рақиб тўпни ён чизиқдан ўйинга киритган пайтда ҳам футболчиларимиз хушёрликни йўқотишди. Тўп учун курашларда мана шундай ютқазаверишса, албатта бу мағлубиятга олиб келади. Аслида бундан олдинроқ бизга огоҳлантирувчи қўнғироқ бўлганди. Улар дарвозамизни ишғол қилиши мумкин эди, аммо кечиришди. Кейин ҳисобни очдик, гўёки, барчаси яхши кетаётгандек эди. Йигитларда ишонч пайдо бўлиши керак эди. Бизда эса ҳаммаси аксинча кечди. Йигитларга рақиб ҳужумини тўхтатиш учун олдинроқда уларни кутиб олиш вазифаси юклатилганди. Йигитлар жарима майдони ичига ётиб олмасликлари керак эди. Шунинг учун ҳам биз ютқаздик. Охирги беш дақиқада тўғриси, нималар бўлганини ўзим ҳам тушунмадим. Нотўғри ўйнашди, шунинг учун ҳам мағлуб бўлдик. Аксинча ўйин кўрсатиш ҳам мумкин эди. Рақиб бутун жамоа билан ҳужумга ўтиб кетганди ва уларнинг ҳимояси очиқ қолганди. Уларни шу йўл билан жазолаш мумкин эди. Раҳимқуловни олайлик, у ўша қулай вазиятда дарвозага зарба бериши ёки уни алдаши керак эди, гол урганида ҳаммаси бошқача бўларди. Шундан сўнг, ҳаммаси ўзгариб кетди.\nБарчаси сифатга боғлиқ, сонга эмас. Бугун деярли ярим жамоа майдонда юрди. Кимларнидир алмаштирдик. Усмоналиев, иккита марказий ҳимоячи ва дарвозабон яхши ўйнади. Қолганлар бўш ҳаракат қилди. Ахир бутун жамоани алмаштира олмаймиз-ку!\nЭнди нима бўлади? Кўрамиз. Бу ўйин биз учун муҳим эди. Охирги иккита жамоа бизни рақобатчиларимиз эди. Ҳеч бўлмаганда иккинчи голни ўтказиб юбормаганимизда яхши бўларди.\nМаҳаллий футболчилар муносибми? Ким? Бунинг учун мен айбдорманми? Ким гол ура олмади? Раҳимқуловми ёки легионерми? Димовни олайлик, ундан кўра яхшироқ ҳимоячимиз йўқ. Васильев терма жамоа ихтиёридан қайтиб келганди. 10 кун биз билан бирга эмасди. Шу боис захирадан туширдим. Қолаверса, бармоғида жароҳати бор эди.


Икки ой тўшакда қимирламай ётганга NASA...\n28.03.2019 14:42 0 260\nNASA ҳамда Германия авиация ва космонавтика маркази ҳамкорликда жиддий синов ўтказяпти. Синовда қатнашувчиларга 16,5 минг евродан (156 млн. сўм атрофида) ваъда қилинган.\nБир қарашда, бундай иш ҳақида фақат орзу қилиш мумкин. Аммо хулоса қилишга ошиқманг, айтишадику: «Бир балоси бўлмаса, ...».\nДемак, NASA талабига кўра, синовга келган кўнгиллиларга 60 кун давомида нафақат ўринларидан туришларига, ҳатто бошларини қимирлатиб қўйишга ҳам рухсат берилмайди. Турган гапки, икки ой давомида ювинмайсиз, ўзлари едириб-ичиришади, ҳожат ҳам шу ерда...\nНомзодларга қўйиладиган талаблар: 24—55 ёш оралиғидаги, саломатлиги жойида, тамаки чекмайдиган аёллар синовга қўйилади. Даъвогарнинг бўйи 153 дан 190 сантиметргача, тана вазни индекси 19 дан 30 гача бўлгани маъқул.\nБежизга бу талаблар қўйилмаяпти. Ушбу синов орқали олимлар космосдаги вазнсизликнинг инсонга таъсирини камайтириш йўлларини топишмоқчи. Одатда одам доим бир хил ҳолатда ётса шунга ўхшаш ўзгаришлар кузатиларкан.\nДарвоқе, синовнинг энг қийин шартини айтишни унутаёзибмиз: «NASA карвотлари» 6 даража қияликда жойлаштирилади, бечора кўнгилли икки ой оёғи осмонда бўлиб ётишга мажбур.\nПул топиш осонмас...\nтадқиқот космос уйқу


Нега Муҳаммад (ﷺ) айнан VII асрда пайғамбар этиб юборилди?\nМуаллиф: Ибн Маъруф\nЧоршанба, 23 Сентябр 2015 17:23\nСавол туғилади: Нега Аллоҳнинг охирги дини тарихнинг айнан мана шу даврида нозил қилинди? Нега Муҳаммад (ﷺ) 600 йилларда пайғамбар қилиб юборилди?\nМуҳаммад (ﷺ)гача юборилган ҳеч қайси пайғамбар ўзини охирзамон набийсиман деб эълон қилмаган эди. Аксинча, Эски Аҳдда ҳам, Янги Аҳдда ҳам пайғамбарлар ўзидан кейин келувчи Расул ҳақида хабар берган. Қуръонда Аллоҳ Таоло ва Муҳаммад (ﷺ)нинг ўзлари эса охирги Расул эканлигини айтган.\nАввалдан айтиб ўтиш лозим, охирги пайғамбарни юборишга арзирли замонни танлаш инсон тарафидан эмас, Ҳақ Таоло тарафидан бўлган. Агар биз, одамлар бунинг сабабини тушунишга ҳаракат қилмоқчи бўлсак, Аллоҳнинг Ҳаким сифатига шак келтирган бўламиз. Аммо бу масалага оид қуйидаги сабаблар ҳам бор:\n1) Биринчидан, транспорт ва хабар алмашинуви воситалари муаммоси. Ўтмишда халқлар орасида тезкор алоқалар бўлмаган. VII асргача илоҳий хабарнинг тарқалиши қийин бўлган бўлиб, янги дин шу туфайли дунё бўйлаб ёйилмаган бўларди. VII асрдан бошлаб халқларнинг буюк кўчиши даври тугаб, улар орасида алоқалар осонлашди ва янги дин тарқалишига йўл очилди.\n2) Иккинчи сабаб хат-ёзув ва хабарларнинг сақлаш турлари. Расул ҳам оддий инсон бўлиб, у бошқа кишилар каби маълум муддат умр кечириб, бу дунёни тарк этади. Ҳақиқий диний таълимот ўзгартирилмасдан, унутилмасдан фақатгина ёзма кўринишда сақланиб қолиши мумкин. Аввалги набийларга туширилган диний таълимотлар иймон келтирганларга бўлган ҳужумлар, таъқиб, улар китобларининг йўқ қилиниши ва ушбу китобларни кишилар ўз хотирасида қолганларини қайта ёзиши туфайли ўзгариб кетган. Ушбу сабабларни Исломгача бўлган динлар тарихини ўрганувчиларни барчаси тан олади. Шуларни ҳисобга олиб, тахмин қилиш мумкинки, барча пайғамбарлар бир хил ҳақ хабарни олиб келганлар, аммо уларнинг ўлимидан сўнг таълимотлар ўзгартиртирилиб юборилган.\n1) Муҳаммад (ﷺ)гача бўлган пайғамбарларнинг таълимотига кўпинча фалсафий ғоялар, диний қўшимча ва ҳатто ўша пайғамбаргача бўлган нотўғри тасаввур ва афсоналар аралашиб кетган. Шунинг ўзи пайғамбарлар айтган ҳақ сўзнинг фараз ва тахминдан ажратишда қийинчилик туғдирган.\n2) Охирги ва балки энг асосий сабаб - Инсон онгининг ривожланиш даражаси. VII асргача кетма-кет бир хил таълимот билан набийлар жўнатилган. Аммо башарият маълум ривожланиш поғонасига чиққанидагина барча халқлар учун универсал бўлган таълимотни жўнатиш мантиққа тўғри келади. Шунингдек, одамлар илоҳий қонун ва уни ўз ҳаётига қўллай олишига ишонса бўлади.\nМуҳаммад (ﷺ)га берилган диний таълимот эса бошқалари билан аралашиб кетмади ва ўзгармасдан қолди.\n« Одамларнинг Исломни қабул қилишларига нима ундаяпти?\t“ИШИД” сўл ғоялар томонини эгаллади »\nWritten By: Ибн Маъруф\n1992 йили Тошкент вилоятида туғилган. 2014 йилда Тошкент Давлат Техника Университетини тамомлаган. Ёшлигиданоқ ёзган мақола ва шеърлари юртимиз журнал ва газеталарида босилиб келган.\nМуаллифнинг яна янги мақолалари: Ибн Маъруф\nНазарбоев: Қозоғистон Россия туфайли зарар кўрмоқда\nРоссияда исломий лизингга рухсат берилади\nТуркистонда яшовчи шахс ўзини учинчи пайғамбар деб эълон қилди


Xiaomi’нинг навбатдаги – ёшларбоп Mi 8 Youth Edition флагмани: Snapdragon 710 чипли ва 8/128 ГБ хотирали! - Terabayt.Uz\nXiaomi’нинг навбатдаги – ёшларбоп Mi 8 Youth Edition флагмани: Snapdragon 710 чипли ва 8/128 ГБ хотирали!\n«Хитойча Apple» жорий йилнинг 31 май куни ўзининг юбилей флагмани – Mi 8, шунингдек унинг «иниси» – Mi 8 SE ҳамда «акаси» – Mi 8 EE талқинларини ҳам намойиш этганди. Яқинда эса мазкур туркумда яна битта – кучайтирилган версиясини ҳам тайёрлаётгани маълум бўлди.\nХорижий нашрлар тарқатган маълумотларга кўра, Mi 8X моделидан ташқари, Xiaomi юбилей флагманининг ёшларга мўлжалланган – Mi 8 Youth Edition модификациясини ҳам тақдим этмоқчи.\nАйтиш керакки, стандарт Mi 8 флагмани Qualcomm Snapdragon 845 процессори базасида ишлайди. Ушбу чип максимал 2,8 ГГц такт частотасида ишловчи саккизта Kryo 385 ядросини, Adreno 630 график тезлатгичи ҳамда Snapdragon X20 LTE модемини ўз ичига олган. Мазкур смартфоннинг тезкор хотираси ҳажми 6 гигабайтга тенг.\nXiaomi тайёрлаётган Mi 8 Youth Edition моделида эса тезкор хотира 8 гигабайт бўлишини айтишмоқда; айни дамда энг илғор Mi 8 Explorer Edition модификацияси шундай хотирага эга.\nШунингдек, ёшларбоп моделга Qualcomm Snapdragon 710 чипи ўрнатилишини айтишмоқда. Бу процессор 2,2 ГГц.гача такт частотасига эга бўлган саккизта Kryo 360 ядроси, Adreno 616 график чипи ҳамда Snapdragon X15 LTE уяли модемидан тузилган.\nБулардан ташқари, Mi 8 Youth Edition талқини 128 гигабайтлик доимий хотирага ҳамда сиғими янада каттароқ аккумуляторга ҳам эга бўлиши кутилмоқда.\nЎҚИНГ: Xiaomi смартфонларидан яна 11 моделига MIUI 10 прошивкаси чиқди\n#Xiaomi #андроид смартфон #хабарлар #Xiaomi Mi 8 Youth Edition


Латвия Бош вазири КГБ жосуси бўлганми? « Ўзбекистон Халқ Ҳаракати\nЛатвия Бош вазири КГБ жосуси бўлганми?\n27 December 2018 - 17:49\n20 декабрь куни очилган архивда КГБ агентлари, резидентларининг исми ва уларнинг турар-жой манзиллари кўрсатилган. Умумий ҳисобда, 10 мингдан кўпроқ исм аниқланган. Бу шахсларнинг аксарият қисми 1980 йилларда КГБ томонидан ёлланган ва ҳозирда уларнинг баъзилари сиёсий майдонда фаол, бизнес ва ижтимоий фаолият билан шуғулланиб келади.\nБизнесмен Валерий Белокон – “Мячиков”\n“Блэкпул” ФК эгаларидан Валерий Белоконь ўз жамоаси ўйинини томоша қилмоқда.\nОчилган картотекадаги маълумотларга кўра, таниқли бизнесмен Валерий Белокон КГБ информатори сифатида “Советская молодежь” газетасида “Мячиков” лақаби остида ишлаган.\n1960 йилда дунёга келган бизнесмен ҳозирда Латвиядаги Baltic International Bank ва Британиянинг Блекпул футбол жамоасининг эгаларидан бири ҳисобланади.\nШунингдек, жаноб Белоконга нафақат банк, балки қатор оммавий матбуот воситалари ва кўчмас мулк ҳамда инвестициялар билан шуғулланувчи компаниялар ҳам тегишли экани айтилади.\nУ Латвиядаги бир қанча сиёсий партиялар, жумладан, 2002-2004 йилларда ҳукуматни бошқарган Новое Время партиясини ҳар томонлама қўллаб-қувватлаган.\nБи-би-си ошкор қилинган маълумотлар бўйича Baltic International Bank’дан изоҳ олишга муваффақ бўла олмади.\nМитрополит Александр – “Ўқувчи“\nМитрополит Александр (ўнгда) Москвадаги Исо Масиҳ ибодатхонасида.\nКартотекада 1939 йилда таваллуд топган Кудряшов Александр Иванович номи ҳам келтирилган.\nАлександр Кудряшов бугунги кунда Рига ва бутун Латвия митрополити ҳамда Латвия православ черкови раҳбаридир.\nКудряшов 1982 йилда КГБ томонидан ёлланиб, унга «Ўқувчи» махфий лақаби берилган.\nБундан ташқари архивдан Стучка номидаги Латвия давлат университети илмий ходими Ивар Годманис номига берилган карточка ҳам топилган.\n1951 йилда дунёга келган бу агент “Пугулис” лақаби билан 1988 йилда ёлланган.\n“Пугулис” – Латвиянинг собиқ Бош вазиридир. Жаноб Годманис 1990 йилдан бери сиёсат билан фаол шуғулланиб келади. У ўтган йиллар давомида Латвия ички ишлар вазири, Бош вазир, Европарламент депутати бўлган.\nЎтмишда КГБ агенти бўлиш гуноҳми?\nОчиқланган картотекада бошқа латвиялик сиёсатчилар исмини ҳам кўриш мумкин. Уларнинг бир қисмининг ўтмиши олдиндан жамоатчиликка маълум бўлган.\nЛатвия қонунчилигига кўра, депутатликка номзод рўйхатга олинишдан олдин текширувдан ўтади. Мабодо текширув давомида унинг КГБ агенти бўлгани аниқланса, бу маълумот Марказий сайлов комиссиясига юборилади.\nҚонун ўтмишда жосус бўлган одамнинг депутат бўлишига тўсқинлик қилмайди. Бироқ бу маълумот унинг обрўсига жиддий путур етказиши мумкин. Шу сабабдан сиёсатчилар КГБ билан ҳақиқатан алоқа қилмаганини иддао этиб, кўпинча, судга мурожаат қилади.\nИвар Годманис ҳам 1998 йилда судга шикоят қилган, аммо бироз вақтдан сўнг бу иш бўйича йиғилган материалларнинг йўқолиб қолиши туфайли жанжал кўтарилган.\n1978 йили “Кривичев” лақаби остида КГБга ёлланган парламент депутати Игор Пименов ҳам шахсиятидаги бу «қора доғ»ни суд орқали ювиб ташлашга уринган.\n“Мен совет даврида «Спутник» гиди бўлганман, туристлар билан ишлаганман, инглиз тилимни ривожлантиришни истаганман, у ерда эса америкалик талабалар бор эди. экскурсиядан кейин эса ҳисоботлар ёзар эдим, энг расмий ҳисоботлар: бу қандай дастур, қандай саволлар берилди… Кейин бир одам келиб, КГБ гувоҳномасини кўрсатди, қўшимча саволлар берди. Бор гап шу,” ҳикоя қилади жаноб Пименов Би-би-сига.\nАрхив нега очилди?\nАрхивда кўплаб машҳур шахслар исми бўлгани сабабли уни очиш масаласи узоқ вақтдан бери баҳсларга сабаб бўлиб келаётган эди. Бу масала Латвия парламентида мунтазам кўтарилиб турилган. Ниҳоят 2018 йилнинг кузида жамоатчилик фойдасига қарор қабул қилинган.\n«Муаммо шундаки, ҳукумат бу исмлар сир сақланишини истаган,» дейди архив билан ишлаган тарихчи Карлис Кангерис Би-би-сига.\nЛатвияда КГБга нисбатан муносабат анчайин совуқ.\nЖаноб Кангериснинг айтишича, архивдан одамнинг исми чиқиши унинг КГБ учун бирор хизмат қилганини англатмайди. Гап унинг қанчалик фаол ҳамкорлик қилганида.\nШу вақтга қадар архивни сақлаб келаётган Конституцияни Муҳофаза Қилиш Бюроси (Латвиянинг контрразведкаси) ҳам ўхшаш фикрда.\n«Эълон қилинган картотека ахборот характерига эга. Архивнинг бош саҳифасида картотекада исми келтирилган шахсларга алоқадор ҳужжатлар ҳақида батафсил маълумот ҳозирча мавжуд эмас,» маълум қилади бюро вакиласи Ивета Маура Би-би-си Рус Хизматига.\nҲаттоки, шахс КГБ билан фаол ва онгли равишда алоқа қилган бўлса ҳам, яна бир савол юзага келади: унинг ҳамкорлиги қанчалик ихтиёрий бўлган?\n«Буни ихтиёрий, деб бўлмайди. Бу кўпроқ келишувга ўхшайди,» давом этади жаноб Кангерис. “Шахсни ҳамкорлик қилишга мажбурлаган бўлишлари мумкин, лекин бу унинг ҳамкорлик эвазига қандайдир манфаат кўрганини англатмайди. Масалан, менинг бир танишим отасининг ССчи бўлганини таржимайи-ҳолига атайин киритмаган, шу сабабли ҳам уни ёллашган. Бунинг эвазига у университетдаги ўқишини тугатиш имконига эга бўлган. Агент тизимга нимадир берган, тизим эса агентни ҳимоя қилган.”\nЛатвия Давлат Архиви жамоатчилик учун очиқ картотекани янги маълумотлар билан тўлдиришга ваъда бермоқда.


Моҳира Ятимова шу йилнинг 6 июнь куни кечқурун ўлдирилган эди. Ширинзода икки нафар ёш боласининг кўз ўнгида аёлга 13 марта пичоқ санчиб жароҳат етказди.\nҲукм қилинганнинг опаси Меҳри Ширинованинг 1 ноябрь куни маълум қилишича, қариндошлар Душанбе шаҳар суди ҳукмидан норози ва қарор устидан юқори суд инстанцияларига шикоят қилинади. Бобожон Ширинзода суддаги ўзининг сўнгги сўзида жиноятни атайлаб содир этмаганини айтди. У суддан рафиқасини эҳтирос устида ўлдириб қўйганини эътиборга олишни сўради.\nДушанбе шаҳар судидаги манбанинг айтишича, Ширинзода ТР Жиноят кодексининг 104-моддаси 2-қисми (шафқатсизларча қотиллик) бўйича ҳукм қилинди. Тергов вақтида у ўз айбига тўлалигича иқрор бўлди, бироқ суд жараёнида хотираси ёмонлашганини баҳона қилиб қисман айбдор эканлигига иқрор бўлди, судгача бўлган экспертиза уни тўлалигича соғлом дея тан олган эди.\nБобожон Ширинзода – Тожикистон молиявий назорат ва коррупцияга қарши кураш давлат агентлиги директорининг собиқ ўринбосари, генерал Ражабали Шириновнинг ўғли. Генерал Ширинов 2015 йил қишида президент Эмомали Раҳмон мамлакат Хавфсизлик Кенгаши мажлисида аксилкоррупция идорасининг фаолиятини танқид қилганидан кейин мансабидан бўшатилди. Агентлик раҳбарининг ўринбосари лавозимига тайинланишидан аввал Ражабали Ширинов узоқ йиллар давомида Тожикистон Солиқ қўмитасини бошқарган эди.\nБобожон Ширинзода ва Моҳира Ятимова 2007 йилда Тожик миллий университетининг юридик факультетини тамомлашган ва диплом олишлари билан никоҳдан ўтишган эди. Аммо улар икки йил муқаддам ажрашишган.


Ўзбекистон президенти Шавкат Мирзиёев Сардоба сув омбори тўғонининг ёрилиши оқибатида вайрон бўлган уйлар ўрнида қурилган кўп қаватли уйларни кўриш мақсадида 13 октябрь куни Сирдарё вилоятига борган.\nПрезидент матбуот хизмати маълумотига кўра, Сардоба тумани “Дўстлик” маҳалласида 37 та, Мирзаобод тумани “Ҳақиқат” маҳалласида 40 та ҳамда Оқолтин тумани “Навбаҳор” маҳалласида 9 та уй-жой қурилган. Ш. Мирзиёев дастлаб Мирзаобод туманидаги “Ҳақиқат” маҳалласига ташриф буюрган.\n“Сув тошқини жуда катта талафот бўлди. Ҳам фожиа оқибатларини бартараф этиш, ҳам қисқа муддатда одамларни рози қилишимиз керак эди. Бунга унча-мунча давлатнинг дош бериши ўзи бўлмайди. Ҳар бир одам билан гаплашдик. Вазирликлар, ҳудудларни жалб қилиб, тезкор иш ташкил этилди. Совуқ кунларга қолдирмасдан, оилаларни уй билан таъминлашга эришдик. Энг катта масала - одамларнинг кўнглидаги ғашлик кетди, улар рози бўлди”, деган Шавкат Мирзиёев.\nПрезидент матбуот хизмати тарқатган маълумотга қаралса, Ш. Мирзиёевнинг ҳам Сирдарё вилоятида амалга оширилган қурилиш ишларидан кўнгли тўлгандек кўринади.\nАввалроқ бир гуруҳ сардобаликлар тошқин оқибатида вайрон бўлган уйлари учун ҳукумат томонидан ваъда қилинган ёрдам пулини ололмаётгани, уларга уй бериш хусусида оғзаки ваъдаларгина берилаётгани ҳақида Озодликка шикоят қилган эдилар.\nШу йил 1 май куни Сардоба сув омбори тўғонининг бузилиши оқибатида Сирдарё вилоятининг Сардоба, Оқолтин ва Мирзаобод туманларида, расмий маълумотларга кўра, 2 570 та уй-ҳовли, 76 та кўп қаватли уй яроқсиз ҳолга келган, 1781 ҳовли, 52 та кўп қаватли турар жой қисман зарарланган.


15 январ куни Ўзбекистоннинг айрим ҳудудларида ёмғир ёғиши мумкин\n12:14 / 14.01.2022\n«Ўзгидромет» 15 январ куни Ўзбекистонда кутилаётган об-ҳаво маълумотини эълон қилди.\nТошкент шаҳри. Ҳаво ўзгариб туради, бироз ёмғир ёғиши мумкин. Шамол шарқдан 7-12 м/с тезликда эсади. Ҳарорат кечаси 8-10 даража, кундузи 12-14 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 0-5 даража совуқ, кундузи 0-5 даража илиқ бўлади.\nТошкент, Самарқанд, Жиззах, Сирдарё вилоятлари. Ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди, Самарқанд, Жиззах вилоятлари айрим туманларда 25-28 м/с гача кучайиши мумкин. Ҳарорат кечаси 5-10 даража, кундузи 10-15 даража илиқ бўлади.\nҚашқадарё вилояти. Ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 13-18 даража илиқ бўлади.\nСурхондарё вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 13-18 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 2 даража совуқ-3 даража илиқ, кундузи 8-13 даража илиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёғингарчилик (ёмғир, қор) бўлади. Баъзи жойларга туман тушади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 2 даража совуқ-3 даража илиқ, кундузи 2-7 даража илиқ бўлади.\nДам олиш кунлари ёмғир ва қор ёғиши кутилмоқда - «Ўзгидромет»\n09:44 / 21.01.2022\n22 январ куни Ўзбекистоннинг айрим ҳудудларида қор ёғади\n11:37 / 20.01.2022\n21 январ куни Ўзбекистонда кутилаётган об-ҳаво маълумоти\n10:36 / 19.01.2022\n20 январ куни Ўзбекистонда ёғингарчилик кутилмайди, баъзи жойларга туман тушади


ЎХҲ сайти хабарини қирғиз депутати тасдиқлади « Ўзбекистон Халқ Ҳаракати\nЎХҲ сайти хабарини қирғиз депутати тасдиқлади\nШу сабаб ҳам буни чоп этишга қарор қилдик.\n08 February 2013 - 16:28\nЎХҲ (Ўзбекистон Халқ Ҳаракати) сайтида илк бор У.Ҳақназаровнинг И.Каримов Сўх анклавини Қирғизистонга сотиш тадоригини кўраётгани ёритилганди ва бу мавзу Қирғизистон Республикаси Жўқорғу Кенгаши минбаридан туриб ҳам эълон қилинди. Бу ҳақда Қирғизистоннинг “Кабар” Ахборот агентлиги сайтида пайдо бўлди:\n“Ўзбекистон президенти 2013 йил 19 январь куни Сўх анклави Қирғизистонга сотилиши мумкинлиги ҳақида маълум қилди. Бу ҳақида Жўқорғи Кенгша мажлисида «Ар-Намыс» фракциясидан депутат Турсунбой Бакир ўғли сўзлади. Унинг айтишича, анклавнинг Қирғизистонга ўтказилиши мумкинлиги айнан қўшни мамлакат раҳбари томонидан кўтарилган. “Шу билан бирга анклавнинг нархи бир неча миллиард доллар миқдорида белгиланди. Анклав, шубҳасиз, бизники бўлиши керак, лекин биз уни сотиб олиш билан эмас, балки балки ҳудуд айирбошлаш билан кўриб чиқишимиз керак” деган депутат.\nЎХҲ сайти журналисти Т.Қораев депутатнинг бу баёноти тафсилотларига аниқлик киритиш мақсадида “Кабар” АА га мурожаат қилди:\nСалом қадрли ҳамкасблар!\nМен Ўзбекистон Халқ Ҳаракати журналисти Тўлқин Қораевман. Менда бир савол бор эди ва унга сизлардан жавоб олишни истардим. Сизнинг сайтингиздаги мана бу маълумот kabar.kg нафақат мени, балки кўпчиликни, айниқса, хориждаги ўзбек диаспорасини ҳам қизиқтириб қолди. Бу маълумот қаердан олинган? Биз депутат Турсунбой Бакир ўғли ҳақиқатан ҳам шундай баёнот қилганига шубҳа қилмаймиз, аммо бизда бу сўзларнинг айтилганлигига тасдиқ йўқ. Депутат мазкур баёнотни қилган вақтда сизнинг журналистларингиз ҳам иштирок этишдими, ёки бу маълумотни бошқа манбалардан олганмисиз?\nМенга жавоб берсангиз сиздан миннатдор бўлардим.\nҲурмат ила Тўлқин Қораев.\nВа мана бундай жавоб олдик:\nҲа, Т.Бакир ўғли Жўқорғи Кенгаш мажлисида Сўх анклави бўйича сўзлаганида, бизнинг журналистларимиз у ерда иштирок этишаётганди. Бу – қизиқарли баёнот. Балки бу унинг фантазияси бўлиши ҳам мумкин, аммо бу гапни у Жўқорғи Кенгаш мажлисида туриб айтди. Шу сабаб ҳам буни чоп этишга қарор қилдик.\nГоҳида бунақа ишлар ўз-ўзини пиар қилиш мақсадида ҳам қилинади.\nСўх анклави сотиладими, ёки йўқ, бу савол кўпчиликда пайдо бўлса, эҳтимол. Албатта буни келажак кўрсатади, лекин Республика президенти Ислом Каримовнинг бу ҳатти-ҳаракати Ўзбекистон республикаси Жиноят кодексининг 157- “Ватанга хиёнат” моддасига тўғри келади ва у йигирмай йил муддатга озодликдан маҳрум этилиши лозим. Ўзбекистон Олий суди президентнинг хоинлигига қандай қараркин энди? Балки уни қамоққа олиш учун санкция берар? Йўқ! Ахир бу Ўзбекистон ва унда И.Каримов якка ҳоким, якка хўжайин ва Ўзбекистон судларига худди мана шу хўжайин суяк ташлайди. Ит эса ҳеч қачон ўзига суяк ташлаётган қўлни тишламайди.


Македония парламентга қилинган босқинда 77 одам жароҳатланди\n22 ноябр 2019, Тошкент вақти: 02:15\nКалтакланган депутат Зоран Заев.\nПайшанба куни кечқурун Македония парламентига 200 кишининг бостириб кириши оқибатида юз берган тартибсизликда 77 одам, жумладан, 22 полициячи ҳамда депутатлар жароҳатланди.\nНорозилар парламент раислигига этник албанлар партияси раҳбари Талат Жафери раис этиб сайлангани ортидан бостириб кирган.\nПолициянинг билдиришича, парламентдаги тартибсизликда Албан альянсининг раҳбари Зядин Села энг қаттиқ жароҳат олган. Мухолифатчи депутат Зоран Заев ҳам бостириб қирганлар томонидан калтакланган.\nМаҳаллий албанлар партиялари билан парламентда иттифоқ тузган социал демократлар раҳбари Заев парламентдаги зўравонликда рақобатчи консерваторлар партиясини айбламоқда. Унга кўра, бу партия “македонияликларни зўравонликка ва бўлинишга чақирди”.\nПолиция депутатларни қутқариш ва босқинчиларни тарқатиш учун шовқинли гранаталарни қўллашга мажбур бўлди.\nСўнгги хабарларга қараганда, бостириб кирганлар парламент ва ҳукумат устидан ҳокимиятни йўқотаётган VMRO-DPMNE консерваторлар партияси тарафдорлари бўлган.


ОЛОПАН – medu.uz – Дорилар ҳақида маълумотлар ўзбек тилида\nHome Йўриқномалар ОЛОПАН\nПрепаратнинг савдо номи: ОЛОПАН\nДори шакли: кўз томчилари, 0,1%.\nфаол модда: олопатадин (олопатадин гидрохлориди кўринишида) – 1 мг;\nёрдамчи моддалар: натрий хлориди, динатрий гидрофосфат додекагидрати, бензалконий хлориди, хлорид кислотаси, инъекция учун сув.\nФармакотерапевтик гуруҳи: аллергияга қарши восита (фосфолипаза А2 ингибитори).\nАТХ коди: S01GX09.\nОлопатадин Н1-гистамин рецепторларининг селектив ингибитори ҳисобланади, шунингдек семиз хужайралардан яллиғланиш медиаторларини ажралиб чиқишини ингибиция қилади. Яққол яллергияга қарши таъсир кўрсатади.\nАльфа-адренергик, допамин, 1 ва 2 тип мускарин, шунингдек серотонин рецепторларига самара кўрсатмайди.\nМаҳаллий қўлланилганда тизимли сўрилиши паст.\nҚон плазмасидаги олопатадиннинг максимал концентрацияси (Сmax) га маҳаллий қўлланилгандан кейин 2 соат давомида эришилади ва 0,5 нг/мл дан ва 1,3 нг/мл дан камроқни ташкил қилади. Плазмада ярим парчаланиш даври (Т1/2) 3 соатни ташкил қилади. Асосий буйраклар орқали, 60-70% ўзгармаган кўринишда чиқарилади.\nАллергик конъюнтивитларда қўлланади.\nМаҳаллий қўлланади. Қўллашдан олдин флаконни чайқатиш керак.\nКатталар ва 3 ёшдан ошган болалар: конъюнктивал қопчага 1 томчидан кунига 2 марта буюрилади. Даволаш давомийлиги 4 ойгачани ташкил қилиши мумкин.\nМаҳаллий. Айрим ҳолларда (5% дан камроқ): кўришни ноаниқлиги, кўзларда ачишиш ва оғриқ, кўз ёши оқиши, кўзларда ёд жисм ҳисси, конъюнктива гиперемияси, кератит, ирит, қовоқларни шиши.\n0,1-1% ҳолатларда ҳолсизлик, бош оғриғи, бош айланиши, кўнгил айниши, фарингит, ринит, синусит, таъм билишни ўзгариши кузатилади.\nПрепаратнинг компонентларига индивидуал юқори сезувчанликда қўллаш мумкин эмас.\nПрепарат 3 ёшдан кичик болаларда, шунингдек ҳомиладорлик ва лактация даврида, “қуруқ кўз” синдромида ва шох парда патологиясида эҳтиёткорлик билан қўлланади.\nЗарурати бўлганида бошқа маҳаллий офтальмологик препаратлар билан мажмуада қўлланиши мумкин. Бундай ҳолларда уларни қўллаш орасидаги интервал камида 5 минутни ташкил этиши керак.\nОЛОПАН консервант бензалконий хлориди сақлайди, у контакт линзалар томонидан сўрилиши мумкин. Препаратни томизишдан олдин линзаларни ечиш ва препарат томизгандан камида 20 минутдан кейин такроран тақиш керак.\nЭритмани ифлосланишидан сақланиш учун, пипетка учи билан бирон-бир юзаларга тегиш мумкин эмас.\nАгар препаратни қўллагандан кейин пациентда кўриши вақтинча пасайса, у тикланмагунча автомобилни бошқариш ва диққатни юқори жамлашни талаб этувчи фаолият турлари билан шуғулланиш тавсия этилмайди.\nҲомиладор аёлларга фақат, пациент учун кутилаётган фойда ҳомила учун потенциал хавфдан юқори бўлгандигина буюриш мумкин.\n3 ёшгача бўлган болаларда препаратни қўллаш бўйича етарли тажриба йўқ. ОЛОПАН 3 ёшдан ошган болаларда катталардаги дозаларда ишлатилиши мумкин.\nМаҳаллий қўлланилганда дозани ошириб юборилишининг эҳтимоли кам. Кўзларга препаратнинг ортиқча миқдори тушганида кўзларни илиқ сув билан ювиш керак.\nИшлаб чиқарилган санадан бошлаб: 2 йил;\nФлакон очилгандан кейин: 28 кун.


“Масаламизни мусулмонларнинг қозиси ҳал қилсин”\n- Авг 18, 2021\nИсломий ахлоқ ва тарбия\nАли розияллоҳу анҳу ўзлари учун қадрли бўлган қимматбаҳо совутларини йўқотиб қўйдилар. Бир оз вақт ўтгач, Куфа бозорида уни бир зиммий (ислом юртида яшовчи ўзга дин вакили) сотаётганини кўриб қолдилар ва зиммийга: “Бу менинг совутим, уни фалон куни фалон жойда туямдан тушиб қолган эди”, дедилар. Зиммий: “Эй мўминлар амири! Бу совут меники ва у мени қўлимда турибди”, деди.\nАли розияллоҳу анҳу: “Бу менинг совутим, мен уни ҳеч кимга сотмаганман, ҳадя ҳам қилмаганман. Қандай қилиб у сеники бўлсин?!” дедилар.\nШунда зиммий: “Бизнинг масаламизни мусулмонларнинг қозиси ҳал қилсин”, деди.\nАли розияллоҳу анҳу унга: “Лекин шу гапинг инсофдан бўлди, қани, унинг олдига кетдик”, дедилар. Сўнг улар Қози Шурайҳнинг олдига боришди.\nҚози Шурайҳ Али розияллоҳу анҳуга: “Эй мўминлар амири! Сиз нима дейсиз?” деди. Али розияллоҳу анҳу: “Мен мана бу совутимни бу кишининг қўлида кўрдим. Уни фалон куни, фалон жойда тушириб қўйган эдим, совутим бу одамга бирор савдо йўли билан ҳам, ҳадя йўли билан ҳам етиб келмаган”, дедилар. Шурайҳ зиммийга: “Сен нима дейсан?” деди. У: “Бу совут меники, шунинг учун ҳам у менинг қўлимда турибди, айни пайтда, мўминлар амири ёлғон гапиряпти, деб туҳмат ҳам қилмайман”, деди.\nҚози Шурайҳ Али розияллоҳу анҳуга юзланиб: “Эй мўминлар амири! Сизнинг ростгўйлигингизга, совут ҳам сизники эканига ҳеч қандай шубҳа йўқ. Бироқ, даъвоингиз тўғри эканини исботлаш учун менга иккита гувоҳ келтиришингиз керак”, деди. Али розияллоҳу анҳу: “Майли, қулим Қанбар ва ўғлим Ҳасанлар менга гувоҳ бўлишади”, дедилар. Шурайҳ: “Эй мўминлар амири! Фарзанднинг отасига берган гувоҳлиги қабул қилинмайди”, деди.\nАли розияллоҳу анҳу: “Субҳоналлоҳ! Жаннат аҳлидан бўлган кишининг гувоҳлиги қабул қилинмайдими?! Сен Расулуллоҳ соллаллоҳу алайҳи ва салламнинг: “Ҳасан ва Ҳусайн жаннат аҳли йигитларининг саййидларидир”, деганларини билмайсанми?!”, дедилар. Шурайҳ: “Биламан, эй мўминлар амири, биламан, лекин мен барибир фарзанднинг отасига берган гувоҳлигини қабул қила олмайман”, деди. Шунда ҳазрат Али розияллоҳу анҳу зиммийга юзланиб: “Сен совутни олавер, менинг улардан бошқа гувоҳим йўқ”, дедилар.\nШунда зиммий: “Мен бу совут сизники эканига гувоҳлик бераман, эй мўминлар амири!” деди. Яна гапида давом этиб: “Ё Аллоҳ! Мўминлар амири ўз қозиси ҳузурида мен билан даъволашиб ўтирса, қози эса менинг фойдамга, унинг зарарига ҳукм чиқарса-я! Гувоҳлик бераманки, уларни шунга буюраётган дин ҳақдир, яна гувоҳлик бераманки, Аллоҳдан Ўзга илоҳ йўқ ва Муҳаммад соллаллоҳу алайҳи ва саллам Унинг пайғамбари ва бандасидир!”. Билгин, эй қози! Бу мўминлар амирининг совутидир. Мен Сиффинга кетаётган қўшинга эргашдим, бу совут мўминлар амирининг кулранг туясидан тушиб қолди ва мен уни эгаллаб олдим”, деди.\nАли розияллоҳу анҳу: “Сен мусулмон бўлдинг, совутни ҳам, у билан бирга туямни ҳам сенга ҳадя қилдим!” дедилар.\nБу воқеадан кўп вақт ўтмай, ўша киши Наҳравон кунида Али розияллоҳу анҳунинг байроқлари остида хорижийларга қарши жанг қилиб, шаҳид бўлди.\n“Сувар мин ҳайат ат-табиъийн” –\n“Тобеинлар ҳаётидан лавҳалар” китобидан,\nАкмалхон Ахмедов тайёрлади.\nДругие материалы в этой категории: « Муфтий ҳазратлари кўп савоб ишларни холис қилардилар!\tЎлганларга атаб Қуръон қироат қилишнинг ҳукми »


Форишда яна битта боғча иш бошлади – Voha-TV.uz\nФоришда яна битта боғча иш бошлади\n26.08.2020 Admin Sharhlar yo’q\nЖиззах вилояти Фориш туманининг Боғдон маҳалласида давлат-хусусий шерикчилик асосида барпо этилган 150 ўринли “Хадичабону” мактабгача таълим муассасаси иш бошлади.\nПандемия даври қийинчиликларига қарамай туманда “Илғор ҳудуд” лойиҳаси доирасида бунёдкорлик ишлари давом этаётир. Туман марказидаги Боғдон маҳалласида давлат хусусий шерикчилик асосида бунёд этилган икки қаватли “Хадича бону” мактабгача таълим муассасаси ҳам карантин даврида қуриб битказилган иншоотлардан бири. Карантин талабларининг юмшатилиши билан фойдаланишга топширилган боғча 150 нафар кичкинтойни бағрига олди.\nШу муносабат билан ҳокимлик, маҳалла, жамоатчилик вакиллари, ота-оналар иштирокида янги муассасанинг очилишига бағишланган тантанали маросим бўлиб ўтди. Лойиҳа қиймати 4 миллиард сўм бўлган иншоотни барпо этишда тадбиркор “Қишлоққурилишбанк”нинг 3 миллиард сўм кредитидан фойдаланди.\nМазкур муассаса жорий йилда қурилиб ишга туширилган мактабгача таълим ишшшотларининг учинчиси. Бундан аввал туманнинг Банд, Учқулоч маҳаллаларида ҳам янги боғчалар очилган эди.\n← Mustaqillik bayrami arafasida oʻzbekistonliklar 3 kun ketma-ket dam olishadi\nQamchiqda yuk mashinasi beton to‘siqqa urilishi natijasida ikki kishi halok bo‘ldi →\nМУАММОЛАР ВА КАМЧИЛИКЛАР ЎРГАНИЛДИ\nТезлик 20 ёшли йигитнинг бевақт ўлимига сабаб бўлди\nIshlab chiqarish hajmi oshib, mahsulot turi koʻpaymoqda


Абулқосим Мамарасулов. Эсласа арзигулик воқеа (ҳикоя) | www.ziyouz.uz\nБош саҳифа Ўзбек насри онлайн антологиясиАбулқосим Мамарасулов (1958)Абулқосим Мамарасулов. Эсласа арзигулик воқеа (ҳикоя)\nАбулқосим Мамарасулов. Эсласа арзигулик воқеа (ҳикоя)\nШундай қилиб, Алибек, Тоштемир ва Лапас Абдумажиднин бригадасига жўнашди. Абдумажид – бригадир. Тенгдошлар орасидан чиққан бирнчи амалдор. Байрам муносабати билан бригадада тушликка ош қилишармиш. Ароқ ҳам бўлади, деган.\nКеча кечқурун ҳам байрамолди, ҳам келин кўрди, баҳонасида Лапасникига тўпланишди. Лапас яқинда Новвотга уйланганди. Анчадан бери совхозда ишлаётгани учун янги оилага совхоз янги уй берди. Умуман, йиғилиб ўтиришга б аҳона кўп эди. Мактаб даврини эслашди. Алибек Зулфияни яхши кўриб қолганини, Абулхайр туфлисини бўлғуси қайнотасининг деразаси тагига ташлаб қочганини… Ўша воқеаларга ҳам тўрт-беш йил ўтиб қўйибди. Энди қарабсизки, ҳаммаси уйланган, болали-чақали, уй-рўзғор ташвишидан ортмай, телба-ескари юришларга якун ясалган. Соат кечаси учдан ўтганда тарқалишди. Ўшанда Абдумажид тошиб кетиб, таклиф киритди: “Байрамнинг давомини эртага бизнинг шийпонда нишонлаймиз”, деган.\nАлибек Лапасни олиб, Тоштемирларникига келса, хотини шўрва пишириб турган экан. Тайёр бўлиб қолди, ичиб кетайлик, деганига ҳам қўйишмади.\n— Бош оғриб турганди, аччиққина шўрва эди, қорин оч эди, — деб йўл-йўлакай Тоштемир тўнғиллади.\n— Абдумажид атайлаб сизлар учун ош қилдираман, деган. Бормасак хафа бўлади, — деди Алибек. – Билмайсанми, кўнгли нозик, сал нарсага аразлаб қолаверади.\nАбдумажиднинг бригадасидаги ошпаз паловни ўхшатиб пиширади-да! Алибек таъмини тотиб кўрган. Шунинг учун қўярда-қўймай дўстларини сургаб кетяпти. Уйдаги, кўчадаги, тундаги Лапасникидаги ошлар унинг олдида ҳеч нарса эмас. Очиқ далада, дўстлар даврасида… учовига катта лаганда ош қўйишади. Бирам ширин, бирам мазали. Сариқ майизли, саримсоқ пиёзли, зирали, беҳили. Э, зираворнинг ҳамма уридан солинган. Хилма-хил таъмлар уфуриб турибди бу ошдан…\nКеча ёмғир ёғиб ўтгани учун бугун ҳаво тоза. Қуёш чиққан. Юрсанг чарчамай юргудай ҳаво. Бу ёғи байрам. Октябр революциясига олтмиш икки йил тўлипти. Абдумажиднинг шийпонигача пиёда юрсанг қирқ минутлик йўл. Йўлга отланишганда соат ўн иккидан ўтганди. Роса авжи тушликнинг устидан чиқишса керак. Ҳозир: “ичинг, ичинг, олинг-олинг, ҳа энди, юз грамм одамни ўлдирмайди”, деб ўтиришгандир. Олдиларида лаган тўла ош. Буғи чиқяпти. Устида оппоқ қуйруқ бўлаклари, қовурға гўшти. Шунинг устига етиб боришса. “Э-э, келинглар, келинглар, қани, бу ёққа ўтинглар, қайнаналаринг суяр экан”. “Суймаса, қизини берармиди”, деса Алибек. Кейин учовига ҳам ароқ (стаканда бўлса ҳам майли) тутишса. “Ҳа энди, байрам муносабати билан! Озодликка чиққанимизнинг олтмиш уч йиллиги!..” “Йўғ-э, қандай бўларкан. Ҳа майли, сазаларинг ўлмасин. Сизлар учун! Планларинг юз эллик бўлсин! Давлат олдида юзларинг ёруғ бўлсин!”. Кейин ошга қўл чўзишса. Ош лаганда товланиб турибди, иштаҳангни қитиқлайди…\nБригада шийпонида ҳеч ким кўринмасди. Ичкарида ҳам, ташқарида ҳам. Ҳатто ўчоқнинг жойидан янги кул топишолмади. Балки Абдумажид ҳазиллашиб, қозонни яшириб қўйгандир. Шунақа одатлариям бор унинг. Роса кайфиятларини бузиб, кейин лаган тўла ошни ичкаридан олиб чиқиб, олдиларига қўйса. Учовлон кафтларин тўлдириб-тўлдириб олаверса. “Ҳей, аста енглар, тиқилиб қолмасин”, деса Абдумажид, лаганни олиб қўймоқчи бўлса. “Қоч,қоч, ош ейишни сендан яхши биламиз”, деса Алибек, лаганни ушлаб. “Уйдаги тайёр овқатларни ташлаб келяпмиз”.\nАй-й, эсизгина шўрва! – деди Тоштемир тишларини такиллатиб. – Йиғлаб-йиғлаб қозонда қолиб кетди-я. — Абдумажиднинг гапига ишониб ўтирибсизлар-а! Ахмоқ бўлмасам, мен ҳам сизларга қўшилиб…\nАлибек индамади. Унинг ўзига ҳам уйдаги тайёр овқатни ташлаб чиққани таъсир қилаётганди. Қоринлари оч, йўл юриб келишди, иштаҳа янада очилган. .. Уч юз қадам наридаги қатор толлар тагида уч-тўрт киши ёнбошлаб ётарди. Абдумажи ҳам ўша ерда бўлади. “Шийпон атрофида бўламиз”, деган. Бу “шийпоннинг ўзида” дегани эмас-ку .Тушуниш керак-да! Тоштемир ахмоқ ёвғон шўрвасининг азасини тутяпти. Байрам куни еганга яраша шунақа ош е-ки, бир умр мазаси оғзингда қолсин. “Абдумажиднинг бригадасида…” деб мақтаниб юр. Бир нимани билса экан бу. Уйлангандан бери уйдан чиққиси келмайди. Илгари кўчадан бери келмасди. Ҳали ошни еса, Алибекка раҳмат дейди. Толнинг тагидагилар ёш-ёш йигитчалар экан, Студентчалар! Олифтачалар! Самарқандда ўқиймиз, деб керилиб ётишипти. Ўзларида йўқ. Балки уларни ҳам Абдумажид байрам муносабати билан меҳмонга чақиргандир. Катта одам-да!\n— Ош тайёр бўлдими? – деб сўради Тоштемир улар билан кўришиб бўлар-бўлмас.\n— Ошми? – йигитчалар бир-бирига маънодор ишшайишди. – Ҳай, қолмадиёв, янаям Абдумажид акадан сўраб кўрингизлар.\n— Наҳотки Абдумажид шунчалар паст кетса, — деб Лапас бугунги юришда биринчи бор тилга кирди.\nТоштемир ҳам кўзларини лўқ қилиб, Алибекка тикилди. Абдумажид сал нарироқда ётар, ё уларни кўрмади, ё ўзини кўрмаганга олди.\n— Юринглар-чи, борайлик-чи! – Алибекнинг чинакамига жаҳли чиқди.\n— Ош ейишгами? – сўради Тоштемир. – Ҳали ароқ ич деб ҳам хит қиларсан. Ҳурматим йўқми, деб.\nЭнди шунчаки қоринни тўйдириб олиш ҳам муаммога айланганди. Дала оралаб оч қорин билан қирқ минут уй томон юриш – осон бўлмас. Абдумажид ё ухлаб ётар, ё ўзини ухлаб ётганга солиб ётарди. Сал нарида бўш қозон, ош юқи қолган лаган, икки-учта бўшаган ароқ шишаси. Уни силкиб турғизишди. Муддао аниқланди.\n— Ўзларинг кечикдиларинг-ку! — деди Абдумажид. – Қизиқ эансизлар, бу ер дала шароити бўлса, келиб кетувч кўп бўлса, қозонда ош турса, мен қандай қилиб уларнинг олдига қўймай тура оламан. Ўзи… шунчаки кўнгил учун таклиф қилгандим. Югуриб келаверипсизлар-да.\n— Э ўл одам бўлмай! – Лапас тўнғиллади.\n— Бошни қотирма! Қорин оч. Ейдиган нарса топиб бер, — дея Тоштемир ўзини Абдумажиднинг ўрнига ташлади. Мана буларнинг гапи билан пишган шўрвани ташлаб келганман.\n— Байрамда худо деб уйларингда ётмайсизларми, — деди Абдумажид. – Ҳаким, бу ёққа кел. Қозонда ош қолганмиди?\n— Билмайман-ов, — дея бояги йигитчаларнинг бири туриб келди.\n— Велосипедингга мин-да, уйга ет. Ош қолган бўлса олиб кел, мана бу очофатларни тўйдирмасам, менинг ўзимни еб қўйишдан тойишмайди. Ё районга одам жўнатиб, тайёр сомса келтирайми?\n— Билганингни қил, фақат тезроқ, — деди Тоштемир. – Алибек, Лапас, нима дедиларинг?\n— Сомсанинг ичи нуқул пиёз бўлади, -деди Лапас.\nАбдумажид Ҳакимни қишлоққа жўнатди.\n— Ошни уйда ҳам ердик, бу ерда сомса ҳам бўлаверарди, -дея тўнғиллади Тоштемир.\n— Сен олдин бу ернинг ошини бир еб кўр, — деди Алибек. – Кейин бошқача гапирадиган бўласан.\nҲаким бир соатлардан кейин қайтди. Ош қолмапти. Яримта олволай деса, дўкон ҳам ёпилиб қопти. Дўкондор ичиб, маст бўлиб ётган экан, уйғотишнинг иложи бўлмапти.\nҲакимни район марказига жўнатишди. Сомсахона ҳам, дўконлар ҳам тақа-тақ берк эмиш.\n— Алибек, нима ейсан, — дея сўради Тоштемир. – Сомса яхшими, ош? Сенчи, Лапас? Сенга қай бири маъқул? Сомса айтаверайлик, ичи пиёз бўлса нима қипти, қорин тўйса бўпти-да! Ароққа газак бўлади. Нима дедиларинг?\nАлибек билан Лапас аламдан кулиб юборишди. Уларга Тоштемир билан Абдумажид қўшилишди.\n— Бошқа сафар келсаларинг яхши меҳмон қиламан, -дея юпатди Абдумажид.\n— Бугун оч қорин билан уйга етиб олишни ўйла. Дармон йўқ, бир нима топиб бермасанг, ҳеч ёққа кетолмаймиз.\n— Ҳеч бўлмаса қуруқ нон бер, ифлос!\nШийпондаги қотган нонлар турадиган қутидан бир бурда қотган нон топиб келишди.\n— Қотган нон кўп бўларди, бугун биттаси молимга бераман, деб барини йиғиб олиб кетипти. Энди борига шукр қилаверасизлар. Ифлоснинг топгани шу! – деди Абдумажид.\nБир бурда нон темирдай маҳкам экан. Бир илож қилиб уч бўлакка бўлишди. Ариқдаги сувга ботириб юмшатишди. Қотган нон узоқ вақт совуқ сувга ботириб турилса, шунақанги ширин бўлиб кетарканки… Ҳар қандай ош унинг олдидан ер чизиб ўтаверсин. Ариқда кузнинг тип-тиниқ суви оқяпти. Сен қотган оннни сувга ботирасан. Сув қўлингга урилади, нонга урилади-да, ўз йўлида давом этади. Сувда ноннинг устки қатлами юмшайди. Ўша жойини тишлаб ейсан-у, қотган тарафини яна сувга тиқасан. Маз-за!!!\n← Аввалги Аввалги Абулқосим Мамарасулов. Йигитликнинг кўчаси (ҳикоя)\nКейинги → Кейинги: Абулқосим Мамарасулов. Атлас рўмолча (ҳикоя)


Иқтисодий билим асослари” бўйича фан ойлигини ўтказиш юзасидан методик тавсия\nНазвание Иқтисодий билим асослари” бўйича фан ойлигини ўтказиш юзасидан методик тавсия\n“Иқтисодий билим асослари” бўйича фан ойлигини ўтказиш юзасидан методик тавсия.\nБугунги кунда иқтисодий таълимнинг барча босқичларида ўқув дастурларининг изчиллиги ва ўзаро мувофиқлиги таъминланди, “Иқтисодий билим асослари” ўқув дастурларида умумий ва қўшимча таълимнинг интеграциялашувини, шу билан бирга ўқитиш мазмуни-моҳиятини реал ҳаётий эҳтиёжларга максимал даражада яқинлаштириш кўзда тутилади. Шу мақсадда 1-4 синфларда “Иқтисод ва солиқ алифбоси”, 5-7 синфларда “Иқтисод ва солиқ сабоқлари”, 8-9 синфларда “Солиққа тортиш асослари” ўқув курслари бошланғич синфларда Атрофимиздаги олам, Ўқиш, Математика, Одобнома, Меҳнат, юқори синфларда Математика, Георграфия, Тарих, Меҳнат ва Миллий истиқлол ва маънавият асослари туркумига кирувчи фанлар дастурларига интеграцион ёндошув асосида дарслар ўтилиши ташкил этилди.\nШунингдек, Ўзбекистон Республикасини 2012 йилнинг биринчи ярмида Ўзбекистон Республикасини ижтимоий –иқтисодий ривожлантириш якунлари тўғрисида 2012 йилда иқтисодиётни ислоҳ қилиш жараёнларини чуқурлаштириш бўйича энг муҳим устувор йўналишларни амалга оширишга доир кўрилган чора – тадбирлар жорий йилнинг биринчи ярмида иқтисодий ўсишнинг юқори суръатларига эришиш, иқтисодиётинг барча жабҳаларини мувозанатли ривожлантиришни таъминлаш, 2012 йилда асосий макроиқтисодий кўрсаткичларнинг барқарор ўсиш суръатларини сақлаш учун мустаҳкам асос бўлиш имконини берди.\nМустақиллик йилларида юртимизда кенг миқёсдаги солиқ ислоҳатлари амалга оширилди. Бунинг натижасида бозор иқтисодиёти талабларига жавоб берадиган давлат бюджетини тўлдиришни, зарур давлат ҳаражатларини молиялаштиришни таъминлайдиган ва шунингдек, аҳоли даромадлари ўсишини иқтисодиётни модернизация қилиш, унинг янги тармоқлари, кичик бизнес ва хусусий тадбиркорликни ривожлантиришни рағбатлантирадиган замонавий солиқ тизими яратилди. Иқтисодиётда солиқ юкининг босқичма-босқич камайтирилиши – олиб борилаётган солиқ ислоҳатларининг энг муҳим натижаси, юқори иқтисодий ўсиш суратларини таъминлашнинг энг муҳим омилларидан бири бўлди.\nУмумтаълим мактаб ўкувчиларининг ҳозирги кун талабларидан келиб чиққан ҳолда уларга солиқлар ва солиқ тўловлари тўғрисидаги билимларини ошириш, ўсиб келаётган ёш авлодда солиқлар ва солиқ тўловларининг аҳамияти ва роли тўғрисидаги билимларни шакллантириш, уларга солиқлар ҳақидаги дастлабки тушунчаларни бериш, солиқларнинг тарихи, моҳияти, тўлаш тартиблари, солиқларни халқ ва давлат фаровонлиги манбаи эканлиги ҳақидаги бошланғич билимларни шакллантириш мақсадида дарсдан ташқари вақтларида Ўзбекистон Республикаси Давлат солиқ Қўмитаси (ДСҚ) билан ҳамкорликда тадбирлар ва “Иқтисод ва солиқ сабоқлари” тўгаракларини ташкил этиш мақсадга мувофиқдир.\n“Иқтисодий билим асослари” фанини ўкитишда ахборот коммуникация ва илғор педагогик технологияларни татбиқ этган ҳолда билим бериш, дарснинг қизиқарли бўлиши, ўкувчиларнинг билимини оширишда асосий омиллардан бири бўлиб ҳисобланади.\nМазкур ислоҳотлар замирида Ўзбекистоннинг таълим тизимида янги бир фан “Иқтисодий билим асослари” фанининг ўқитилиши жорий этилди. Мазкур фаннинг жорий этилишидан кўзланган мақсад ёш авлодга замонавий билимлар бериш, касб – ҳунар ўргатиш, иқтидори, қобилияти ва интеллектуал салоҳиятини ўстириш, уларни умуминсоний ва миллий қадриятлар, эзгу фазилатларга садоқат руҳида, замонавий иқтисодий хулқ – атвор нормаларини, иқтисодий маданиятни эгаллаш, иқтисодий фикрлашни шакллантириш, меҳнат воситаларига ва натижаларига тежамкорлик муносабатини тарбиялашдан иборат.\n“Иқтисодий билим асослари” фанининг ўзига хос ҳусусиятларидан бири шуки, у ўқувчиларни мустақил ҳаётга тайёрлайди, иқтисодий саводхониликларини юксалтириб, солиқларни ва бошқа мажбурий тўловларни ўз вақтида тўлаш кўникма ва малакаларини шакллантиради.\nШунинг учун ҳам бугунги кунда иқтисодий таълимни амалга оширилишида таълим-тарбиянинг узвий ва узлуксизлиги катта аҳамият касб этади. “Иқтисодий билим асослари” фанидан ташкил этиладиган фан ойлигини ташкил этишдан мақсад –\nМустақиллик йилларида мамлакатимизнинг иқтисодий соҳада эришган ютуқларини тарғиб қилиш;\nўқувчиларда бозор иқтисодиёти талабларидан келиб чиқиб, янги иқтсодий маданият, янгича иқтисодий фикрлаш ва тафаккурни шакллантириш;\nўқувчиларнинг иқтисод фани бўйича олган назарий билимларини амалиёт билан боғлаш;\nсолиқ бўйича билим, кўникма ва малакаларни шакллантириш;\nиқтидорли ўқувчилар билан ишлаш йўлларининг янги қирраларини яратиш;\nҳозирги замон фан ва техникаси, ахборот технологиялари, иқтисод фанига кириб келаётган янгиликлар, дунёдаги иқтисодий ўзгаришлар билан доимо танишиб бориш кўникмасини шакллантириш;\nтаълим жараёнида ўқитувчи ва ўқувчиларнинг ижодий маҳоратини оммавий ахборот воситалари орқали ёритиб бориш;\nилғор педагогик тажрибаларини оммалаштириш ва б.\nФан ойлигини ташкил этиш.\nОйлик муддати тўрт ҳафтадан иборат бўлиб, ҳар бир ҳафта учун аниқ бир йўналиш асосида тадбирлар ижтимоий фанлар услуб бирлашмаси томонидан ўтказиладиган кунлик, ҳафталик тадбирлар режалаштирилади.\nМазкур тадбирлар мактабнинг йиллик иш режасига киритилади, педагогика кенгашида тасдиқланиб, ижроси муҳокама қилинади. Фан ойлиги режасида бошланғич синфларнинг ҳамда юқори синф ўқувчиларининг имкониятлари ва ёш хусусиятлари эътиборга олган ҳолда тадбирлар белгиланади.\n^ 1-4 синфларда\n- “Моддий эҳтиёжлар нима учун керак?”\n- “Ким бўлсам экан?”\n- “Даромадга қараб буромад”.\n- “Мактаб мулки кимники?” мавзуларида тарбиявий соатлар,\n- “Нима? Қандай? Ким учун?”\n-“Пул муомилласи нима?”\n- “Миллий валютамиз – фахримиз”;\n- “Энг ёш истеъмолчи” мавзуларида давра суҳбатлари,\n-“Солиқ - болалар нигоҳида” мавзусининг ҳикояларда акс эттирилган танлов,\n^ 8-9 синфларда\n- “Ўзбекистон Республикасининг мустақиликка эришгандан кейинги иқтисодиётдаги ривожланиши”;\n- “Тадбиркорликка эътибор” мавзуларида конференция;\n- “Солиқларнинг иқтисодий моҳияти” мавзусида энг яхши иншо танлови, ҳамда “Солиқни қандай ҳисоблаймиз ва тўлаймиз” мавзусида энг яхши компьютер тақдимоти;\n- “Менинг бизнес ғоям”,\n- “Оила бюджети” каби мавзуларда билимдонлар беллашуви, баҳс-мунозара, давра суҳбатлари ташкил этиш тавсия этилади.\nТашкил этиладиган тадбирларда интерактив топшириқлар, савол ва қўшимча материаллардан фойдаланиш ўқувчиларда кўпроқ қизиқиш уйғотади.\nШунингдек, ойлик давомида ўқув режадаги мавзулар асосида очиқ дарслар ташкил қилиш, ўқувчилар ўртасида ижодий ишлар(рефератлар) танловини ўтказиш, худудий ишлаб чиқариш корхоналарига экскурсиялар уюштириш ва иқтисодчи олимлар билан учрашувлар ташкил қилиш, фан ойлиги давомида оммавий ахборот воситаларида, интернетнинг WEB саҳифаларида маълумотлар бериб борилиши ҳам тавсия этилади.\n“Иқтисодий билим асослари” фани бўйича очиқ дарсларни ташкил қилишда илғор педагогик технологиялардан фойдаланиш тавсия этилади.\nОчиқ дарслар мазмунига муҳтарам президентимиз Ислом Каримовнинг «Юксак маънавият - енгилмас куч» китобидаги концептуал ғояларини ҳамда “Жаҳон молиявий-иқтисодий инқирози, Ўзбекистон шароитида уни бартараф этишнинг йўллари ва чоралари” китоби, шунингдек, давлатимиз раҳбари Ислом Каримовнинг 2012 йил 25 июль куни Ўзбекистон Республикасини 2012 йилнинг Биринчи ярмида ижтимоий-иқтисодий ривожлантириш якунлари тўғрисида”ги маърузаси мазмун моҳиятини сингдириш мақсадга мувофиқдир.\nШунингдек, 7-8-9- синфларда “Тақдиримсан, бахтимсан, эркин ва обод Ватан!” эзгу ғоя остида “Ўзбекистоннинг иқтисодиётда эришган ютуқлари” мавзусида очиқ дарслар ташкил этиш зарур.\nУмумтаълим муассасаларида ойлик якунида ўтказилган тадбирларда синфлар ва ўқувчиларнинг иштирокини рағбатлантириш, якуний хулосалар чиқариш ва келгусидаги вазифаларни белгилаш ўринлидир. Шунингдек, ўқувчилар томонидан тайёрланган энг яхши рефератларни тўплам ҳолига келтириб, мактаб кутубхнасига фойдаланиш учун кирим қилиш ўқувчилар меҳнатини рағбатлантиришнинг бир кўринишидир.\nВилоятда, туманда фан ойлиги якунида энг мукаммал дарс ишланмалари танловини баҳолаш учун ҳакамлар ҳайъати таркиби тузилади. Ҳакамлар ҳайъати томонидан дарс ишланмалар ўрганилиб, ғолиблари аниқланиб, рағбатлантирилади ва амалиётда фойдаланишга тавсия этилади.\n8-9 синфларда “Оила бюджети” мавзусидаги\nбахс-мунозара учун тахминий саволлар\nТежамкорлик деганда нимани тушунасиз?\nОила камомади нималарга олиб келади?\nТабиий бойликлар деганда нимани тушунасиз?\nСолиқ тўловлари вақтида амалга оширилмаса ижтимоий ҳимояни амалга оширишда қандай қийинчиликлар вужудга келиши мумкин?\nМаънавий бойлик деганда нимани тушунасиз? (Президнтимиз Ислом Каримовнинг «Юксак маънавият – енгилмас куч» китоби материаллари асосида)\nИжтимиой, иқтисодий билим\nасослари ва маънавий-маърифий ишлар бўлими


Остонада Қозоғистон ва Қирғизистон бош вазирларининг учрашуви бўлиб ўтди Ынтымак Media Group\n18 октябрь куни Остонада Қирғизистон ва Қозоғистон ҳукуматлари раҳбарлари Сапар Исақов ва Бақитжон Сагинтаевларнинг музокаралари бўлиб ўтди.\nҚозоғистон бош вазирининг расмий сайтида эълон қилинган хабарга қараганда, кеча 18 октябрда Остонага премьер министр Сапар Исаков бошчилигида Қирғизистоннинг “катта ҳукумат делегацияси» келди.\nХабарда таъкидланишича, аввалига тор доирада икки томонлама музокоралар ўтказилди. Шунингдек, икки мамлакат вазирлик ва идоралари раҳбарлари иштирокида кенгайтирилган таркибда музокоралар ҳам бўлиб ўтди. Хабарларга кўра, учрашув Қирғизистон томоннинг ташаббуси билан ўтказилди.\nБундан аввал Қирғизистон ҳукумати, 18 октябрь куни Исаков Қозоғистонга амалий ташриф буюриши ҳақида хабар тарқатган эди. Ҳукуматнинг Ахборот таъминоти бўлими раҳбари Чингиз Эсенгул уулунинг икки мамлакат ўртасидаги чегаралардаги вазиятнинг муҳокама қилиниши кутилаётгани ҳақида маълумот берган эди.\nЭслатиб ўтамиз, 10 октябрь куни қирғиз-қозоқ чегарасида Қозоғистон томонидан чегара назорати кучайтирилди. Бунинг оқибатида Чуй ва Талас вилоятларидаги Назорат-ўтиш пунктларида одамларнинг узундан-узоқ навбати пайдо бўлди, автомобилларнинг навбати эса бир неча километрга чўзилди. Чегаралардаги назоратнинг кучайишига изоҳ берган Қозоғистон томони бу – Қирғизистондаги сайловлар арафасида режали тадбирлар эканини маълум қилди. Аммо сайловлар ўтганига бир неча кун бўлишига қарамай вазият ўзгармай қолмоқда.\nҚирғизистон президенти 7 октябрь куни қозоғистонлик ҳамкасбининг шаънига танқидий сўзлар айтганидан сўнг Қозоғистон томони шу каби чора-тадбирларни кўраётгани ҳақида фикрлар билдирилмоқда.\nҚозоғистонда ҳалок бўлган ўзбекистонликлар. Нималар маълум?


Объект яратилган сана: 18 аср\nКосонсой жомеъ масжиди - Фарғона водийсида номозгоҳ усулида қурилган ягона меъморий обида бўлиб, XVIII асрда шаҳар марказида бунёд этилган. Ҳозирги кунда дастлабки бинолардан фақат жомеъ хонақоҳи ва кириш дарвозахонаси сақланиб қолган. 1989-93 йилларда хонақоҳ ва дарвозахоналарга тақаб уларни ўзаро боғлаб ёзги масжид ва ўқув хоналари бино қилинган. Хонақоҳнинг шимолий томонига икки қаватли улкан замонавий масжид, баланд гумбазли ва айвонли биноси, шарқий томонига эса таҳоратхона қурилган.\nМасжид ҳовлисининг жануби–шарқий қисмида йангитдан улкан пештоқ гумбазли замонавий дарвозахона, масжиднинг тўғрисида эса ўрта мактаб биноси жойлашган, Жомеъ масжиди остида илмий археологик тадқиқот ишлари олиб борилмаганлиги учун ҳозирча бир тўхтамга келингани йўқ. Чунки ислом таълимотида мадраса ва масжид бор жойда, аҳоли гавжум бўлган шаҳар марказида албатта ибодат қилувчилар ва талабалар учун ҳаммомлар қурилганлиги маълум. Шу билан бир қаторда, масжиднинг олдидаги кўчанинг нариги бетида қадимги eр ости ҳаммомини борлиги бу eрдаги масжиднинг ўрнида мадраса ва масжид бўлганлигидан далолат беради. Чунки бу ҳаммом eрли халқнинг тили билан Гунгалак деб номланади ва тахминларга кўра, ХИИИ-ХВИ асрларга тааллуқли деб баҳоланади. Ҳаммом қурилганлиги бу eрда мадраса ҳам бўлганлигига ишорадир. Ҳозирда сақланиб қолган масжид 28,6х10,8 м ўлчамда ҳовлининг ғарбий қисмида тўғри бурчакли тархда хонақоҳли қилиб қурилган.\nМасжиднинг узунлиги 6,8 метр бўлган, ташқи поғонали гумбаз бурчак-ларидан чиқарлган равоқли қуббаларга қўндирилган. Бир–бирини кесиб ўтган тўрт меҳробий равоқлар гумбазидан ташкил топган конструктив бўлмалар ён қанотларига асос бўлиб хизмат қилади. Равоқларнинг ўзи алоҳида ёки девордан туташиб чиққан ғишт устунларига тайанади. Масжид биноси ичидаги асосий ранг оқ ранг бўлиб новвотранг қилиб терилган ғишт рангидан устун туради. Бу билан меъмор хонақоҳ ичининг биринчи навбатда табиий ёритилишига этибор берганлигини қўрамиз. Масжиднинг олд қисми эса 1980 йиллардаги таъмирдан сўнг қайтадан ўз қиёфасини олди. Бу масжид кам учрайдиган хонақоҳ услубидаги меъморий обидадир. Ички гумбазлари ганчкор ислимий гуллар билан безатилган.\nКосонсой шаҳрининг марказида жойлашган ушбу обида ва унинг йақинида жойлашган қадимги Гуйшань ўрнидаги Муғтепа-Муғқалъа, Гунгалак eр ости ҳаммоми, Ғўзапойа масжиди, Садпирикомил масжиди каби ёдгорликлари билан танишиш ва табиий сўлим гўшанинг мусаффо ҳавосидан баҳраманд бўлувчи сайёҳлар учун энг мақбул сайёҳлик дам олиш йўналишларини йўлга қўйиш зарур.


Қўшиқчилар чет элга чиқиш учун тегишли идоралардан рухсатиш олиши лозим бўлди « Ўзбекистон Халқ Ҳаракати\nҚўшиқчилар чет элга чиқиш учун тегишли идоралардан рухсатиш олиши лозим бўлди\n06 April 2016 - 16:58\nАбдулазиз Каримнинг турк паспорти ўзбек қўшиқчиларининг йўлини тўсди\n“Озодлик” радиосининг хабар беришича, “Ўзбекнаво” эстрада бирлашмаси Туркияга гастрол сафарига кетаётган хонандаларга қўйиладиган талабларни кучайтирган. Эндиликда хонандалар “Ўзбекнаво” билан шартнома имзолашдан ташқари МХХнинг махсус суҳбатидан ўтказилади. Туркияга дам олиш ёки саёҳат мақсадида бормоқчи бўлган хонандалар ҳам тегишли идоралардан рухсат олиши лозим. Ушбу тартибнинг жорий қилиниши ўзбекистонлик хонанда Абдулазиз Каримга Туркия фуқаролиги берилганидан пайдо бўлган хавотирлар ўлароқ изоҳланмоқда.\n“Ўзбекнаво” эстрада бирлашмасидаги манба маълумотига кўра, Ўзбекистондан чиқиб кетган хонанда Абдулазиз Каримга 10 ой ичида Туркия ватандошлиги (Туркияда “фуқаро” сўзи ўрнига “ватандош” сўзини қўллашади) берилгани маълум бўлгач, хонандалар орасида бу каби ҳолатлар такрорланмаслиги учун қатор тадбирлар амалга оширилаяпти:\n“Абдулазиз Каримнинг лизенцияси 2014 йилда қайтариб олинган. У чиқиб кетган пайтда “Ўзбекнаво”га умуман алоқаси бўлмаган. Лекин хонандаларимиз буни такрорламасликлари учун жиддий чоралар кўраяпмиз. Ҳар бир ўтказилган йиғилишларда бунга эътибор қаратилаяпти”, деди “Ўзбекнаво”даги манба.\nЎзбек хонандаларидан бирининг айтишича, кўрилаётган чоралардан асосийси хонандаларнинг Туркияга чиқишини чеклашдан иборат:\n“Кеча Маданият ва спорт вазирлигида Абдулазиз Каримга Туркия фуқаролиги берилгани бўйича мажлис бўлибди. Мажлисда қатнашганлар бундан кейин хонанда ва созандаларнинг Туркияга чиқиши шахсан Бош вазир Шавкат Мирзиёев назоратида бўлар экан, деб айтишаяпти. Яна Туркияда юрган ўзбекистонлик санъаткорларни қайтариб олиш кампанияси ҳам бошланар экан”,дейди хонанда.\n2012 йил баҳоридан бошлаб чет элга гастролга борадиган ашулачига “Ўзбекнаво” билан махсус шартнома имзолаш мажбурияти юкланган. Эндиликда Туркияга гастролга бормоқчи бўлган хонандалар ушбу шартномани имзолашдан ташқари МХХга хориждаги концерти бўйича батафсил маълумот бериши лозимлиги айтилаяпти.\nКейинги пайтларда Туркияда концерт бериш ўзбек хонандалари орасида урфга айланаётган эди. Жумладан, Нулуфар Усмонова, Жаҳонгир Отажонов, Райҳон каби хонандалар Туркияда концерт дастури бергани хабар қилинган.\nЎзбекистонлик хонандалар Туркиядаги ўзбек диаспорасининг тўй ва томошаларида ҳам тез-тез иштирок этаётган эди.\nШунингдек, кейинги пайтларда Туркия Ўзбекистонда тақиққа учраган санъаткорларнинг “бош урадиган” жойига айланган.\nЎзбекистонда концерт фаолияти норасмий тақиқланган Юлдуз Усмонова ҳам бир неча йил давомида Туркияда яшаб ижод қилди.\nЎзбекистонда тақиқланган ўндан ортиқ хонанда ва санъаткорлардан бири сифатида тилга олинадиган Озода Саидзода (Нурсаидова) ҳам Туркияда катта концерт бергани маълум.\nЭндиликда эса Туркияга гострол учун эмас, балки саёҳат қилмоқчи ёки бирор турк санаторийсида дам олмоқчи бўлган хонанда ҳам “Ўзбекнаво”га билдириши ва тегишли идоралардан рухсат олиши лозим.\nМахсус изнсиз Туркияга чиққан хонанда тақиқдаги санъаткорлар сафига қўшилиши мумкин.\n“Ниҳол” мукофоти совриндори Феруза Жуманиёзова ҳам яқин хорижга чиққани учун лицензиядан маҳрум қилинган эди.\nЎзбекистонда шоу дунëсини назорат қилиш аввалига маданият вазирлигига оид филармониялар тарафидан амалга оширилган.\n1990 йилда Туркияга кетиб қолган ўзбек қўшиқчиси Шоҳсанам Қиличевага қарши жиноий иш очиш ташаббусчиси Хоразм вилоят филармонияси бўлган эди.\nАйни пайтда қўшиқчилар “жиловини” тутиб туриш “Ўзбекнаво” зиммасига юклатилган.


04 июн 2020, Тошкент вақти: 07:05\nТуркманистон соғлиқни сақлаш ва тиббиёт саноати вазирлиги мамлакат фуқароларига мурожаат қилиб, президент Гурбангули Бердимуҳамедовнинг «Туркманистон доривор ўсимликлари» китобида қайд этилганидек, чой истеъмол қилишни тавсия қилди.\nВазирликнинг Ахборот маркази давлатга тегишли «Нейтральний Туркменистан» газетасининг сентябрь ойидаги сонларидан бирида куз даврида юқумли касалликлар профилактикаси бўйича “11та фойдали маслаҳатлар” рукнида мақола эълон қилди.\nЎқувчиларга “Фойдали маслаҳатлар”нинг ўнинчиси сифатида чой ичиш тавсия қилинган.\nПрезидент Гурбангули Бердимуҳамедовнинг “Туркманистон доривор ўсимликлари” китобида худди наъматак, ялпиз, мойчечак, қизилмия ва бошқалар сингари чойнинг дориворлиги қайд этилган.\nГурбангули Бердимуҳамедов президент вазифасини бажариш билан бир қаторда, сўнгги 10 йилда ўзининг муаллифлигида 40 дан ортиқ китоб, жумладан мамлакат доривор ўсимликларига бағишланган 10 томлик китобни нашрдан чиқарди.\nТуркман телевидениеси яқинда президентнинг иш куни борасидаги лавҳани намойиш қилди, лавҳада томошабинларга президентнинг чойнакдан пиёлага чой қуйиб ичаётгани кўрсатилади. Бердимухаммедов муаллифлигида нашр қилинган 50 дан ортиқ китоблар орасида “Чой дори ва илҳомдир”, деб номланган китоб ҳам бор.\nАйни дамда мамлакат соғлиқни сақлаш вазирлиги президент тавсиясига кўра, аҳолига чой истеъмол қилиш тавсияси берилган махсус эслатмаларни эълон қилмоқда. Вазирлик президент тавсиясига кўра соғлом турмуш тарзи сифатида чой ичишни тавсия қилаётган бир вақтда мамлакатда доривор гиёҳлар етишмаслиги ва дориларнинг қимматлиги ҳақидаги хабарлар пайдо бўлмоқда.\nТуркманистонда пахта ва буғдойнинг харид нархлари ошириладиган бўлди\nТуркманистонда «халқ оқсоқоли»нинг навбатсиз нон олишга уриниши муштлашувга олиб келди\nБМТ Туркманистонни дунёдаги 38та энг "шармандали" давлатлар рўйхатига киритди\nТуркманистон қўшни давлатларга электр энергияси экспортини оширмоқчи\nТуркманистон Тожикистоннинг Эрондан келаётган юк машиналарини ўз ҳудудига киритмаяпти\nТуркманистонда эркакларнинг сочини бўяш тақиқланди


Бугун Қувайт парламентнинг бирнчи аёл депутати қасамёдга келтирилди.\nМасъума ал-Муборак бундан бир неча ҳафта олдин аёлларга овоз бериш ҳуқуқи берилганидан сўнг парламент аъзоси этиб тайинланди.\nҚувайтлик аёллар 40 йилдан бери сиёсий ҳуқуқлари учун курашиб келган.\nАл-Муборакнинг қасамёдга келтирилиши давомида парламентда мухолиф Исломий партия вакиллари аёлларга тенг ҳуқуқ берилишига норозилик ўлароқ ўз столларини қаттиқ уриб шовқин кўтарди.\nАҚШда таълим олган қувайтлик бу аёл 12 июн куни режелаштириш ва маъмурий ривожланиш вазири этиб тайинланган эди.\nАл-Муборак журналистларга берган интервьюсида бу кунни Қувайт аёллари учун шон-шуҳрат куни, дея баҳолади.


«Пахтакор» Осиёнинг энг кучли клубига қарши. Ўзбекистон чемпиони 19 кунда 7 ўйин ўтказа оладими?\nЕтти ойлик танаффусдан кейин бугун, 14 сентябрдан қитъамизнинг клублар ўртасидаги энг нуфузли турнири – Осиё Чемпионлар лигаси баҳслари давом эттирилади. Халқаро майдонда Ўзбекистон шарафини ҳимоя қилаётган «Пахтакор» Қатарда марказлашган ҳолда бошланаётган ОЧЛнинг энг муҳим палласига шай ҳолатда етиб борди. Ўзбекистон чемпиони 19 кун ичида 7та ўйинда майдонга тушиб, финалга чиқиш имкониятига эга бўлиб турибди. Tribuna.uz ОЧЛ рестарти олдидан «Пахтакор»нинг «Ал Ҳилол»га қарши бугунги ўйини, жамоаларнинг ҳолати ва ўзгаришларга қўл урилган ОЧЛ ҳақида атрофлича маълумот беради.\nФевраль ойида старт олган ОЧЛ «B» гуруҳида «Пахтакор» ва «Ал Ҳилол» клублари дастлабки икки турда ҳам ғалаба қозониб, 6 очко билан гуруҳда қўшҳокимлик қилмоқда. Ушбу жамоаларнинг 3-4-тур доирасидаги ўйинлар 14 ва 17 сентябрь кунлари ўтказиладиган ўзаро икки ўйинидан кейин гуруҳ пешқадами номига ойдинлик киритилади.\nҚатарга кўчган ОЧЛ\nКоронавирус пандемияси туфайли барча халқаро ўйинлар қаторида Осиё Чемпионлар лигаси доирасидаги барча учрашувлар ҳам ОФК томонидан қолдирилган эди. Ёзда ОФК ўйинларни ўтказиш бўйича янги таклифни билдирди. Унга кўра, 16 клуб битта мамлакатда йиғилади ва 4та стадионда гуруҳ босқичи ва 1/8 финал, чорак ва яримфинал ўйинларини ўтказишади. Яъни, тўртта босқич ўйинлари уч ҳафта ичида бўлиб ўтади - 14 сентябрдан 3 октябргача. Ҳар бир клуб дастлабки ўйинидан 4 кун аввал етиб бориши шартлиги айтилди.\nЯкунда ОЧЛ Ғарб минтақаси ўйинларини Қатарда ўтказиш вариантини энг маъқули сифатида танланди ва клублар 10 сентябргача Доҳада йиғилишди. Шарқ минтақасида эса ўйинлар кечроқ бошланиб, декабрга қадар финалчи аниқланади. Қатар соғлиқни сақлаш вазирлиги ва ОФК ҳар бир жамоадан аэропортнинг ўзидаёқ коронавирусга тест олди. Ҳар бир клуб қатъий равишда меҳмонхона – стадион – меҳмонхона маршрутидан четга чиқмаслиги ҳақида огоҳлантирилди.\nЭътиборлиси, бу борада «Пахтакор»нинг рақиб «Ал Ҳилол»нинг 5 нафар футболчисида Covid-19 инфекцияси аниқланиб, алоҳида назоратга олинган. Ошкор қилинмаган бу футболчилар Ар Риёд клубининг Тошкент жамоасига қарши ўйинларини ўтказиб юборишади.\n20 кун ичидаги ўйинларни Қатардаги учта стадион - Khalifa International Stadium, Al Janoub Stadium, Jassim Bin Hamad Stadium, Education City Stadium ўйингоҳлари қабул қилади.\nТурнирда юртимиз шарафини ҳимоя қиладиган «Пахтакор» гуруҳ босқичидаги барча учрашувларни Доҳа шаҳридан 20 километр узоқликда жойлашган Ал-Вақрадаги «Ал Жануб» стадионида ўтказади. Гуруҳдаги тўртта учрашув ҳам бир хил вақт – Тошкент вақти билан 23:00га белгиланган. «Пахтакор» турнирда финалгача бора олса, 19 кун ичида 7 ўйин ўтказишига тўғри келади.\nОЧЛ. 3-тур, 14 сентябрь\n«Ал Ҳилол» - «Пахтакор»\n«Пахтакор» - «Ал Ҳилол»\n«Шабоб Ал Аҳли» - «Пахтакор»\n«Шаҳри Худрў» - «Пахтакор»\n1/8 финал. 26 ва 27 сентябрь\n1/4 финал. 30 сентябрь\nЯрим финал. 3 октябрь\nФинал. 5 декабрь\n«Ал Ҳилол» қандай жамоа?\nСаудия Арабистонининг кўп карра чемпиони «Ал Ҳилол» Осиёнинг ҳам энг кучли клуби номини ўзида сақлаб турибди. Бу жамоа ОЧЛнинг амалдаги чемпиони саналади. Ар-Риёд клуби таркиб жиҳатдан анча номдор футболчиларга эга. «Ал Ҳилол» сафида Себастьян Жовинко, Бафетимби Гомис, Андре Каррильо ва Жан Хюн Су легионер сифатида рўйхатдан ўтказилган. Жамоани руминиялик Разван Луческу бошқармоқда.\nБир неча кун аввал риёдликлар Саудия Арабистони чемпионатида 16-марта олтин медалларни қўлга киритишди. Клубнинг 8-10 нафар футболчиси Саудия Арабистони миллий жамоасига номзод саналади.\n«Ал Ҳилол»нинг Чемпионлар Лигасига футболчилар рўйхати:\nДарвозабонлар: 1. Абдуллоҳ Ал Муайиф, 30. Муҳаммад Вакид, 31. Абдуллоҳ Алжадани\n40. Наваф Ғамди.\nҲимоячилар: 2. Муҳаммад Ал Бурайк, 5. Али Ал Булайҳи, 12. Ёсир Шаҳрани, 17. Абдуллоҳ Ал Ҳафиз, 20. Жан Хюн Су (Жанубий Корея), 22. Амир Курди, 23. Мадаллаҳ Ал Олаян, 32. Мутиб Муфарри, 34. Волид Абдулваҳоб, 54. Муҳаммад Кунайдири, 70. Муҳаммад Жаҳфали.\nЯримҳимоячилар: 7. Салмон Фараж, 8. Абдуллоҳ Отайф, 10. Муҳаммад Ал Шалбуҳ, 16. Носир Ал-Довсари, 19. Андре Каррильо (Перу), 24. Наваф Ал Обид, 27. Хатан Султон, 28. Муҳаммад Канно, 29. Салим Ал-Довсари, 35. Мансур Албиший, 55. Ҳамад Алабдан,\nҲужумчилар: 9. Себастьян Жовинко (Италия), 11. Салоҳ Шаҳри, 18. Бафетимби Гомис (Франция), 33.Фаҳад Мутайри.\nЖамоалар қандай ҳолатда етиб келишди?\nАйтиш жоизки, ҳозирга келиб «Пахтакор» сингари «Ал Ҳилол» ҳам яхши спорт формасида. 5 кун аввал Саудия Арабистони чемпионига айланган Ар-Риёд клуби сўнгги беш ўйиндан 4тасида ғалаба қозонган.\nХудди шундай «Пахтакор» ҳам Суперлигада охирги 5 ўйиндан 4тасини ғалаба билан якунлаган ва чемпионлик сари дадил қадамлар ташламоқда.\nЖамоаларнинг сўнгги 5 ўйиндаги натижаси:\n«Ал Ҳилол» ўйинлари:\n20.08. Ал Аҳли – Ал Ҳилол – 2:1\n25.08. Ал Ҳилол – Ал Файсали – 2:0\n29.08. Ал Ҳилол – Ал Ҳазм – 4:1\n04.09. Ал Ваҳда – Ал Ҳилол – 1:3\n09.09. Ал Ҳилол – Ал Шабоб – 2:1\n24.08. Пахтакор – Локомотив – 7:0\n27.08. Андижон – Пахтакор – 0:2\n01.09. Навбаҳор – Пахтакор – 1:1\n05.09. Бухоро – Пахтакор – 0:4\n08.09. Металлург – Пахтакор – 0:3\nЎзаро ўйинлар: «Пахтакор» мағлуб эта олмаётган рақиб\nБу жамоалар ҳозирга қадар ўзаро 6 маротиба тўқнаш келишган. 4 учрашувда «Ал Ҳилол», зафар қучган бўлса, 2 ўйинда эса дуранг қайд этилган. «Пахтакор» ўзаро ўйинларда 4та гол киритган бўлса, рақиб 13 марта гол урган. Ҳозирги таркибдан Игорь Сергеев бу жамоа дарвозасини икки марта ишғол этган.\nУмуман олганда, «Пахтакор» клуби Саудия Арабистони клубларига қарши Осиё майдонларида 25та ўйинда майдонга тушган. Ўйинларда 4 ғалаба, 5 дуранг ва 16 мағлубият кузатилган. Рақиблар дарвозалари 19 бор ишғол қилиниб, 50 марта тўп ўтказиб юборилган.\nҚайси клубнинг таркиби қимматроқ?\nTransfermarkt портали маълумотларига кўра, «Пахтакор» ва «Ал Ҳилол» клуби футболчиларининг трансфер баҳолари ўртасидаги тафовут анча катта. Тошкент клуби таркибининг умумий нархи 13,2 миллион еврони ташкил этса, Ар-Риёд клуби бу борада 40,1 миллион евро нархга эга.\n«Пахтакор»нинг энг қимматбаҳо футболчиси Жалолиддин Машарипов саналади – 1,8 миллион евро. «Ал Ҳилол»да эса Андре Каррильо 8 миллион еврога баҳоланган.\n«Пахтакор» таркиби умумий баҳоси – 13,2 млн евро\nЭнг қиммат уч футболчиси:\n1. Ж. Машарипов – 1,8 млн евро\n2. И.Сергеев – 1,5 млн\n3. Д.Черан – 900 минг евро\n«Ал Ҳилол» таркиби умумий баҳоси – 40,98 млн евро\n1. Андре Каррильо (Перу) – 8 млн евро\n2. Себастиан Жовинко Италия – 4 млн евро\n3. Батефимби Гомис Франция – 3 млн евро.\nАнонс. 14 сентябрь (душанба)\nОЧЛ. 3-тур баҳси.\nҚатар, Ал Вақра. «Ал Жануб» стадиони.\nТВ-трансляция: «Спорт» (жонли)\nШарҳловчи: Дилшодбек Тўхтабеков.


Теофимо Лопеcнинг эҳтимолий рақиби эълон қилинди\n8 декабрь, 2020, 00:42\nТеглар:Профессионал бокс | Василий Ломаченко\nЛопес АҚШдан ташқарида жанг ўтказиш ниятида.\nПрофессионал бокснинг енгил вазн тоифасида (61 кг) WBC Franchise, WBА Super, WBО ва IBF чемпиони Теофимо Лопеc ўзининг навбатдаги жангини келаси йили баҳорда мажбурий даъвогар Жорж Комбобосга қарши ўтказиши кутилмоқда. Бу ҳақда Лопеснинг промоутери Боб Арум “Boxingscene” нашрига маълум қилган.\nШунингдек, Боб Арум ушбу жангни Комбобоснинг ватани Австралияда мухлислар билан ўтказишга иштиёқманд эканлигини ҳам айтиб ўтган.\n23 ёшли Теофимо Лопес ( 16-0, 12 КО) 17 октябрь куни Василий Ломаченкони мағлуб этиб, катта шов-шувга сабаб бўлган эди. Айни ўша куни Камбобос ( 19-0, 10 КО) ҳам Лондонда Ли Селбини элиминатор жангида мағлуб этган ва мажбурий даъвогарга айланганди.\nВасилий Ломаченко япон боксчисига қарши рингга кўтарилади. Жанг санаси ҳам маълум\nWBC чемпиони собиқ 3 вазн "қирол"ига қарши рингга кўтарилади\nТеофимо Лопеcнинг навбатдаги жанги учун буйруқ берилди. Рақиб ҳам аниқ


Астрофизиклар Ернинг қора туйнук томон оғиши мумкинлигини башорат қилишмоқда\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Астрофизиклар Ернинг қора туйнук томон оғиши мумкинлигини башорат қилишмоқда\t15:31, 17 февраль 2016\tБуюк Британиянинг Халл университети астрофизиги Кевин Пимбблет Ернинг қора туйнукка қулаши мумкинлиги ҳақидаги тахминий ҳодисалар сценарийсини таърифлаб берди, дея хабар берди “lenta.ru” нашри.\nОлимнинг фикрича, Ер қора туйнукка яқинлашадиган бўлса, у гравитацион объект томон оға бошлайди. Бунинг оқибатида сайёрамизнинг туйнукка яқин қисми, олис қисмига қараганда кучлироқ оғади. Буни сайёрамиз аҳолиси сезмаслиги мумкин. Эволяюциянинг сўнгги босқичидаги пайдо бўлган қора туйнуклар миқдори, юлдузлар миқдори билан тенгдир. Галактика марказидаги энг катта қора туйнуклар Қуёшдан миллион марталаб оғирроқдир.\nВ\tГость\t10:30, 18 февраль 2016 Вахималар роса чарчатворди!\tQ\tГость\t20:16, 17 февраль 2016 Qora tuynuk\tИталиядаги мудҳиш ЙТҲ оқибатида 16 нафар бола ҳалок бўлди


Ўзбекистонда 600 минг гектар майдонда чигирткаларга қарши кураш олиб борилмоқда – Газета.uz\nЎзбекистонда 600 минг гектардан зиёд экин майдонларида чигирткаларга қарши кураш олиб борилмоқда. Бу ишларга 640 нафарга яқин мутахасис, 148 та трактор, 325 та қўлпуркагич, 8 та мотодельтаплан ва 26 та махсус машина жалб этилган.\n25 май 2020, 17:03 Жамият\nФавқулодда вазиятлар вазирлиги, «Агрокимёҳимоя» АЖ, Ўсимликларни ҳимоя қилиш илмий-текшириш институтининг «Чигирткаларни ўрганиш лабораторияси» ҳамкорлигида ҳудудларда зарарли чигирткаларга қарши курашиш тадбирлари давом эттирилмоқда, дея хабар қилди ФВВ матбуот хизмати.\nТадбирларда зарарли чигирткалар тарқалган майдонларни аниқлаш, кимёвий ишловдан ўтказиш талаб этиладиган майдонларни белгилаш ҳамда зарур бўладиган кимёвий препаратлар, техникалар ва ёрдамчи воситалар билан махсус ишлов бериш ишларини амалга оширилмоқда.\nУшбу тадбирларга 640 яқин мутахасислар 148 та трактор, 325 та қўлпуркагич 8 та мотоделътаплан 26 та махсус машина жалб қилинди.\nАввалроқ ФВВ ушбу ҳашаротларга қарши кураш ишлари Қашқадарё, Сурхондарё, Наманган ва Фарғона вилоятларида ўтказилаётгани ҳақида хабар берган эди. Мавсум давомида 600 минг гектардан ортиқ экин майдонларига кимёвий моддалар билан ишлов бериш режалаштирилган. Чигиртка тарқалишига қарши қаратилган тадбирлари июн ойининг бошига қадар давом этади.\nReuters агентлигининг Жаҳон банки маълумотларига таяни хабар қилишича, айни пайтда Шарқий Африка, Яқин Шарқ ва Жанубий Осиёдаги 23 та давлатда чигирткалар босқичи охирги 70 йил ичида энг юқори нуқтасига етган. Ушбу табиий офат Шарқий Африкада 23 млн кишининг озиқ-овқат етишмовчилигига дучор этиши мумкин.


700 млн сўм ва 125 та машина: Ўзбекистонда яна бир молиявий пирамида фош этилдиHaqida.net\nHome Dunyo 700 млн сўм ва 125 та машина: Ўзбекистонда яна бир молиявий пирамида фош этилди\nТОШКЕНТ, 28 ноя — Sputnik. Милллий хавфсизлик хизмати Тошкент вилоят ички ишлар бошқармаси билан ҳамкорликда йирик миқдорда товламачилик билан шуғулланган жиноий гуруҳни фош этди, деб хабар берди Sputnik мухбири.\n«Гуруҳга Тошкент вилояти Янгийўл туманида яшовчи 38 ёшли Нуриддин Абилғозиев ташкилотчилик қилган. У шериклари Акмал Назаров, Жонибек Бўрибеков ва Дилшод Қосимбековлар билан «Dilshod Avto Savdo» МЧЖга асос солади. Ҳужжатларга кўра, фирма автомобиль олди-сотдисида воситачилик билан шуғулланган. Аммо кейинчалик терговда аниқланишича, бу қоғоздагина шундай бўлиб, товламачилик фаолиятини хаспўшлаш учун керак бўлган», — деди куч ишлатиш тизими вакили.\nSputnik/ Аҳмадбой молия пирамидаси фаолиятига – ўз вақтида чек қўйилди\nФойдали ишга пул тикиш таклифи остида улар одамлардан пул, қимматбаҳо буюмлар, мулк, чорва моллари ва транспорт воситаларини қабул қила бошлашган. Бунинг эвазига катта миқдорда устама фоизлар тўлашга ваъда беришган.\nТовламачилик фаолияти жуда пухта йўлга қўйилган. Абилғозиев турли йўллар орқали гўёки ўз корхонасига пул киритган омонатчиларнинг муваффақиятлари тўғрисидаги ёлғон хабарларни тарқатган. Кейинчалик маълум бўлишича, у омонатчиларнинг пул ва қимматбаҳо буюмларини корхонани ривожлантиришга эмас, балки ишонувчан одамлар оқими камаймаслиги учун аввалги омонатчиларга устама фоизларни беришга сарфлаган. Бундан ортиб қолган маблағни эса бўлишиб олишган.\nАлданган омонатчилар сони юздан, товламачилик фаолиятидаги маблағ айланиши эса ўнлаб миллиард сўмдан ошган. Ҳуқуқни муҳофаза қилиш органлари томонидан фош этилган жиноий фаолият ҳакидаги иш Янгийўл туман судида кўриб чиқилди.\n«Суд иши жараёнида Нуриддин Абилғозиев ва унинг шериклари жиноятлари тасдиқланди. Суд одамларга келтирилган 700 миллион сўмлик зиённи ундириб беришга ҳукм чиқарди. Бундан ташқари, Абилғозиев ва унинг шериклари ўзлаштиришга улгурмаган 125дан ортиқ машина ва эгаларига қайтарилади. Шу кунларда дастлабки алданганлар ўз автомобилларини қайтариб олишди», — деди суд вакили.


Озарбайжон президенти таъзия билдириш учун Ўзбекистон элчихонасига келди\nОзарбайжон президенти Илҳом Алиев Бакуда Ислом Каримовнинг вафоти муносабати билан таъзия билдириш учун Ўзбекистон элчихонасига ташриф буюрди.\n“Озарбайжон раҳбари душанба куни Бакудаги Ўзбекистон элчихонасига ташриф қилди. У таъзия билдириб, хотира китобига ўз ҳамдардлигини ёзиб қолдирди”, дейилади Озарбайжон президенти матбуот хизмати тарқатган билдирувда.\nЎзбекистон ҳукумати Ислом Каримов вафоти муносабати билан уч кунлик мотам эълон қилган эди. Бугун Россия президенти Владимир Путиннинг Самарқандга келиб, Каримов қабрини зиёрат қилиши кутилмоқда.\nПутин Самарқандга бориши ҳақида Хитойда ўтган G20 саммити якунлари юзасидан журналистларга суҳбат бераётган пайтда айтган эди.


Омонулла ЮНУСОВ: “СНБдагиларга айтиб, ўлдиртириб юбораман!” – mulkdor.com\nОмонулла ЮНУСОВ: “СНБдагиларга айтиб, ўлдиртириб юбораман!”\nApril 1 2017, 07:04 Сиёсат\nБундан роппа-роса 7 йил олдин, 2010 йил 1-апрелда “Шарқ” нашриёт-матбаа концерни муассислигида чоп этиладиган “Шарқ зиёси” газетасида “Ўз элининг урфларини қилмайди хор” деган сарлавҳада мақолам эълон қилинган эди. Айнан ушбу мақоладан кейин мен билан “Шарқ” НМКнинг Бош директори Омонулла Юнусов ўртасида даҳанаки жанг бошланди.\nМен шу куни, яъни 2010 йил 1-апрелда “давлат сиёсатига қарши мақола” эълон қилганим, мақолада “ўта жиддий хато”га йўл қўйганим учун Омонулла Юнусов ташаббуси билан ишдан бўшатилдим.\nЭртаси куни Бош директор ҳузурига ҳақ-ҳуқуқларимни талаб қилиш мақсадида кирдим. Бироқ Омонулла Юнусов мен билан гаплашишни истамаслигини, зудлик билан хонасидан чиқиб кетишимни талаб қилди. Мен хонадан чиқишга шошилмадим. Шу пайт Юнусов жаҳл билан ёнимга келиб: “Ман сан маразни СНБдагиларга этиб, ўлдиртириб юбораман. Ўзи қайси давлатда яшаётганингни, бу ер Ўзбекистонлигини, Америка эмас эканини биласанми?”, дея дабдурустдан ёқамга ёпишиб, уриб-тепиб кетди. Юнусовнинг кучли зарбидан оғзим қонади, устимдаги костюмим йиртилди. Мен ҳам ўзимни ҳимоя қилишга ўтиб, Юнусовнинг сочига ёпишдим. У худди бўғизланаётган чўчқа каби бақирди. Бақир-қичқир, тарақ-туруқдан бирпасда хонага қабулхона жойлашган 3-қаватдаги хоналардан бирин-кетин директор ўринбосари, касаба уюшмаси раиси ва бошқалар, 2-қаватда ишлайдиган нашриётнинг бошқа ходимлари кириб келди. Бизни директор ўринбосари ва касаба уюшмаси раиси ажратди. Улар мени икки қўлимдан ушлаганча бинодан чиқариб, нашриёт қўриқчисига топширди. Нашриётга киришга бўлган кейинги уринишларим зое кетди. Чунки қўриқчилар мени тамомила бинога киритмай қўйди…\nОрадан 2-3 кун ўтгач, журналистни оддий мақола учун СНБдагиларга айтиб ўлдиртириб юбориш истагида бўлган Юнусов билан такроран учрашиш мақсадида яна нашриётга бордим. Шу куни Юнусовнинг хизмат машинаси соат 10 лар атрофида нашриётнинг кўча томондаги эшиги олдига келиб тўхтади. Унинг кўзи машинадан тушган заҳоти нашриётнинг марказий эшиги олдида турган менга тушди. Шу боис у қайта машинага миниб орқага қочди. Орадан 20 дақиқа ўтар-ўтмас “Шарқ” нашриёти биноси олдига келиб тўхтаган машинадан тушган милиция формасидаги номаълум шахслар мени зўравонлик билан машинага мингазиб, Тошкент шаҳар ИБББ биносига олиб борди. Ювиндихўрлар органнинг ертўласи олдида мени бошқа миршабларга топшириб, ўзлари кўздан ғойиб бўлди…\nЕртўлада ўтган 3 куним давомида кўрмаганим қолмади. Ҳар калтакланаётганимда Юнусовнинг “СНБдагиларга айтиб, ўлдиртириб юбораман!” деган сўзи миямда ғужғон айланди. Ертўладан тиригим эмас ўлигим чиқишига ишона бордим. Бироқ ундай бўлмади. Ўз ҳақиқатимга таянган ҳолда ҳақиқатни ёзаман деб бутун умримга етгулик калтакдан мажруҳ бўлиб, учинчи куни қоронғу тунда ярим ўлик ҳолда уйга қайтдим. Юнусов мени ўлдиртириб юбормаганини ҳисобга олмаганда, гапининг устидан чиқди. Бироқ мен шу кунгача ижрочиларнинг кимлигини – СНБдагиларми, милицияларми билолмай андармонман… Омонулланинг қўлида омон қолганимдан кейин Ўзбекистонда ҳақиқатнинг юзага чиқишига ишончим тамомила сўнди, аниқроғи, ҳақиқатнинг юзига мағрурона тупурдим. Юнусовнинг бу ишларини Худога солдим. Нолаларим Худойимга етиб борган-бормаганини билмадиму аммо худди шу йили Юнусовнинг пайтавасига қурт тушганини аниқ биламан. Чунки Ўзбекистон телеканалида “Шарқ” нашриёт-матбаа концерни фаолияти ҳақида 1 соатга яқин танқидий кўрсатув берилди. Унда нашриёт раҳбарлари томонидан йўл қўйилган камчиликлар, талон-тарожликлар, ўғирликлар, давлат мулкига хиёнат каби кирдикорлар фош этилди. Кўрсатув эртаси куни яна такрор берилди. Халқ ичида яхшигина шов-шув бўлди. Матбуотчилар бу кўрсатувдан кейин Юнусовнинг катакка кириб кетишини ўзларича башорат қила бошлади. Бироқ Омонулла Юнусовга ҳеч бало бўлмади, у ўз лавозимида қолаверди. Ҳатто жиноий фаолияти Ўзбекистоннинг марказий телеканали орқали фош этилгандан кейин ҳам раҳбарнинг мансаби бир поғона пасаймади аксинча орадан муайян вақт ўтгач янада дадил кўтарилди. Омонулла Юнусов Ўзбекистон Республикаси Матбуот ва ахборот агентлиги бош директори бўлди. Уни марҳум Президент Ислом Каримов тайинлади. Шу тариқа журналистларни ўлгудай ёмон кўрадиган киши журналистларнинг раҳбари бўлди. Аммо Юнусов бу лавозимда ҳам кўп ишлай олмади.\n2016 йил 22 август куни унинг қўлига айнан СНБ ходимлари ўз ишхонасида, яъни Ўзбекистон Матбуот ва Ахборот агентлигида кишан солиб олиб чиқиб кетди. Юнусов бу сафар ҳам бюджет маблағларини талон-тарож қилганликда, агентликни парокандаликка учратганда ва бошқа сон-саноқсиз айблар билан қўлга тушди. Хулласи калом, бир пайтлар мени СНБдагиларга айтиб ўлдиртириб юбориш истагида бўлган юлғич шахс алалоқибат ўзи ҳам шу пайтгача ишониб келган СНБдагилари қўлига тушди. Айни пайтда Юнусов қаердалиги менга қоронғу. Балки у бу сафар ҳам тегирмондан бутун чиққандир, балки яна қайсидир бир ёғли ташкилотни бошқараётгандир. Билмадим. Омонулла Юнусовни мутлақо эслагим келмаслиги учун ҳам бунга қизиқмадим. Бироқ ҳар йили 1-апрел куни Омонулла беихтиёр ёдимга тушади.\nЧап қўлим ўнг қўлимга қарши\nКуни кеча Норматив-ҳуқуқий ҳужжатлар лойиҳалари муҳокамаси порталида Давлат солиқ қўмитаси ва Марказий банкнинг «Солиқ қарзини жисмоний шахсларнинг пластик карталаридан ...\nСиёсатDecember 19 2018, 06:12


Мирзиёев тожикистонлик тадбиркорларга $100 млн кредит беради - Фарғона.Ру ахборот агентлиги\n21:18 msk, 20 Март 2019\nМирзиёев тожикистонлик тадбиркорларга $100 млн кредит беради\n17.02.2018 11:38 msk\nШавкат Мирзиёев. Ўзбекистон президенти матбуот хизмати фотоси\nТошкент тожикистонлик тадбиркорларни қўллаш учун $100 млн кредит ажратади. Тегишли келишув Ўзбекистон президенти Шавкат Мирзиёевнинг Тожикистонга давлат ташрифи давомида имзоланади, дея хабар беради «Азия-Плюс» ҳукуматдаги манбага таянган ҳолда.\n“Ўзбекистон томони шартига кўра, пуллар арзимаган фоизлар эвазига Ўзбекистоннинг давлатга қарашли ва хусусий корхоналари билан аниқ бизнес режаси бор бўлган тожикистонлик тадбиркорларга берилади”, - дея қайд этди нашр суҳбатдоши.\nМирзиёевнинг Тожикистонга давлат ташрифи мартнинг биринчи саналарида бўлиб ўтади. Ўзбекистон президенти ташриф чоғида “кўплаб битимлар” имзоланади деб ваъда қилган. Хусусан, Тошкент ва Душанбе икки давлат чегараси демаркацияси ва делимитацияси масаласига нуқта қўйишни ният қилишган. Январь ойида ҳукуматлараро комиссия ушбу масала бўйича дастлабки келишувга эришди. Томонлар, хусусан, Фарҳод ГЭС жойлашган ҳудуд Тожикистон ҳудуди, гидроэнергетик объект эса Ўзбекистон мулки дея тан олинишини белгилаб олдилар. Объектни Тожикистон қўриқлайди, унга техник кўрсатиш ишларини Ўзбекистон бажаради.\nМирзиёевнинг Душанбега сафари олдидан Ўзбекистон Тожикистонга олиб борувчи темир йўлни қайта тиклади. Амузанг-Ғалаба перегонидаги ҳаракат 2011 йил ноябрда тўхтатиб қўйилганди. Ўзбекистон ўшанда ўз томонидаги темир йўлни ейилиб ишдан чиққан деган баҳона билан демонтаж қилган эди. Тез кунлар ичида ушбу йўл участкасида поездлар қатнови бошланиши кутилмоқда.\nТожикистон транспорт вазири Худоёр Худоёрзодага кўра, тез орада икки мамлакат ўртасида автобус ҳаракати бошланади. Ушбу битимларнинг ҳаммаси кутилаётган ташриф чоғида имзоланиши режалаштирилмоқда.


4 - Ваҳийни инкор қилувчиларнинг шубҳалари ва уларга уламоларимиз томонидан берилган жавоблар\nИмомлар ва ровийлар\nҚорилар ҳақида қисса ва ҳикоялар\nМаҳмуд Али Банна\nРоғиб Мустафо Ғолваш\nВаҳийни инкор қилувчилар қадимда ҳам, ҳозир ҳам ваҳийни ноаниқ ва бузуқ назариялар билан изоҳлашади. Уларнинг мақсади охир‑оқибат Муҳаммад (алайҳиссолату вассалом)нинг рисолатларини – пайғамбарликларини инкор қилишдир. Улар ваҳий ҳодисасини баъзан «ички илҳом» деб изоҳлашса, баъзан «руҳий ёғду» дейишган. Ҳасад ва адоват уларнинг кўзларини кўр қилиб, ҳатто ваҳийни эпилепсия (тутқаноқ), яъни жинниликнинг бир тури дейишга ҳам журъат қилишган. Очиқ-ойдин кўриниб турибдики, буларнинг барчаси қониқарсиз шубҳалар бўлиб, аниқ воқеа-ҳодисалар, соғлом мантиқ ва соф одил ҳукм олдида собит тура олмайди. Биз раддия бермоқчи, сохталигини ошкор қилмоқчи бўлган нарса асримиз атеистлари «интуитция» деб атаган сўзлардир.\n1. Ички илҳом ёки руҳий ёғду натижасида инсонда қўрқув бўлмайди, унинг ранги ўзгариб кетмайди. Чунки нафс софлиги, тафаккурдаги поғонама-поғоналик хавф ва изтироб билан уйғун келмайди. Булар бир-бирига тамоман зид бўлган икки ҳолатдир. Набий (соллаллоҳу алайҳи васаллам)нинг қўрқишлари ваҳийнинг бошланиши ҳақида келган ҳадисда собит бўлган. Ўша ҳадисда, жумладан, шундай дейилган: «Сўнг Расулуллоҳ (соллаллоҳу алайҳи васаллам) қалблари ларзага тушган ҳолда улар (оятлар) билан қайтиб, Хадича бинт Хувайлид (розияллоҳу анҳо)нинг олдига кирдилар-да: «Мени ўраб қўйинглар! Мени ўраб қўйинглар!» дедилар. У Зотни қўрқинчлари кетгунча ўраб қўйишди. Кейин у Зот Хадичага хабар бериб, «Ўзимдан хавотирланиб қолдим», дедилар...» (Бухорий ривоят қилган).\nВаҳийнинг ҳолатлари ҳақида сўз юритганимизда Расулуллоҳ (соллаллоҳу алайҳи васаллам)нинг аҳли оилалари, саҳобаларининг кўз ўнгида пешоналаридан тер оқиб, изтиробга тушганларини зикр қилган эдик.\n2. Аллоҳ таолонинг ҳикмати Расулуллоҳ (соллаллоҳу алайҳи васаллам) фариштани Ҳиро ғорида кўринганларидан кейин ваҳийнинг бир муддат у Зотдан узилишини тақозо қилди. У Зотни хавотир қамраб олди. «Бирор ножўя иш содир қилганим учун Аллоҳ мени ташлаб қўйдимикин» деб қўрқдилар. Тоғ чўққисига чиққанларида ундан ўзларини ташлаш фикри кўнгилларидан ўтаверди… Ниҳоят, у Зот Жибрилни ўз суратида кўрдилар. У осмон билан ернинг ўртасини тўлдириб, шундай деб нидо қилар эди: «Эй Муҳаммад! Сен ҳақиқатда Аллоҳнинг элчисисан, мен эса Жибрийлман» (Ибн Саъд Ибн Аббос (розияллоҳу анҳумо)дан ривоят қилган).\nНабий (соллаллоҳу алайҳи васаллам)нинг ҳаётларида юз берган бу узилиш ваҳийнинг ички илҳом дейишнинг ботиллигини, бундай дейишнинг ўзи жиннилик эканини исботлайди.\n3. Қуръони Каримнинг катта қисми олдинги умматлар, жамоалар ҳақидаги хабарлар, анбиёлар қиссаси ҳамда ўта дақиқ ва саҳиҳ тарихий воқеа-ҳодисаларни ўз ичига олган.\nҲеч бир оқил одам бу хабарларни ички илҳом ёки руҳий ёғду дея олмайди, чунки бу хабарлар фақат қабул қилиш, ўрганишга таянади. Аллоҳ таоло: «Биз сенга ушбу Қуръонда ваҳий қилган нарсамиз ила энг гўзал қиссани ҳикоя қилурмиз. Гарчи ундан олдин бундан бехабарлардан бўлсанг ҳам», деган (Юсуф сураси, 3-оят). Ва яна: «Марямни қай бирлари кафилликка олишга қалам ташлаётганларида ҳам, тортишаётганларида ҳам олдиларида эмасдинг», деган (Оли Имрон сураси, 44-оят).\n4. Шунингдек, Қуръон илмий ҳақиқатларни, табиат ва фалакий назарияларни ҳам ўз ичига олган. Илм ривожлангандан кейин вақт уларнинг тўғрилигини исботлаган. Аллоҳ таоло: «Уларга ҳам уфқлардаги, ҳам ўзларидаги оят-белгиларимизни яқинда кўрсатамиз. Токи уларга унинг ҳақлиги равшан бўлсин», деган (Фуссилат сураси, 53-оят).\nШунингдек, Қуръон ақоид масалаларини – яратилишнинг бошланиши, унинг ниҳояси, охират ҳаёти ва ундаги мавқиф, ҳисоб-китоб, жаннат, дўзах ҳақидаги батафсил баёнларни ҳам ўз ичига олган. Буларнинг барчасига қўшимча равишда Қуръон келажак хабарлари ҳақида қатъий ҳукмларни, жамиятдаги куч ва заифлик, иззат ва хорлик ҳақидаги Аллоҳ жорий қилган суннатларга мувофиқ содир бўлган ҳодисаларни ўз ичига олган. Буларни айтган Зот эса уммий, яъни ўқиш-ёзишни ўрганмаган одам бўлганлар. Шу билан бирга, барча замон ва маконлардаги одамларни ўзлари келтирган Қуръонга ўхшаш нарса келтиришни сўраб, майдонга чорлаганлар. У Зот келтирган нарсага холис ёндашилса, ягона тўғри йўл – Аллоҳнинг ҳидоятини етказиш учун ер билан осмоннинг орасидаги алоқа ваҳий йўли билан бўлганига иймон келтиришдир. Аллоҳ таоло: «У ҳаводан нутқ қилмас. У (Қуръон) юбориладиган ваҳий, холос», деган (Нажм сураси, 3-4-оятлари).\nДоктор Муҳаммад Абдуллоҳ Дарроз «Набаул азийм» деган китобида шундай деган: «Бу бугунги кунимизда атеистлар айтаётган нарса интуиция, яъни ички сезги деган фикр бўлиб, улар бу ном билан гўё биз учун янги илмий фикр олиб келишди. Бироқ бу янги нарса эмас, аксинча, эски жоҳилий фикр бўлиб, ҳам тўлиқ, ҳам қисман мос келади. Улар Набий (алайҳиссолату вассалом)ни хаёл парвози кенг, бадиий завқи кучли инсон деб тасвирлашади. У ҳолда, у Зот, Қурайш мушриклари айтганидек, шоир бўлиб қоладилар-ку?! Шунингдек, уларнинг айтишича, у Зотнинг ҳис-туйғулари сезги аъзоларини қоплаб, гўё кимнидир кўраётгандек, гапларини эшитаётгандек туйилган демоқчи бўлишади. Кўраётган, эшитаётган нарсаси эса у Зотнинг хаёлидаги, хис-туйғусидаги бир суратдан бошқа нарса эмас, дейишади. У ҳолда, бу нарсалар, Қурайш мушриклари айтганидек, жиннилик ёки алғов-далғов тушлар бўлиб чиқади. Бироқ улар бу фикрларида узоқ тура олмадилар. Қуръондаги ўтмиш ва келажак ҳақидаги хабарлардан воқиф бўлишгач, интуиция деган сўзларидан воз кечишга мажбур бўлишди. У Зот бу нарсаларни тижорат мақсадида қилган сафарларида баъзи насроний уламолардан эшитган бўлса керак, дейишга ўтишди. У ҳолда бу илмларни башар ўргатган бўлиб қолади-ку?! Буларнинг барчасида қандай янгилик бор? Бари жоҳил қурайшликларнинг гапига ўхшаш гап эмасми? Бу янги, аммо ифлос кийимдаги даҳрийликнинг бир кўринишидир. Бу қилмишлари – ҳозирги кундаги маданиятли қалб эгаларини эски жоҳилият давридаги маданиятсиз қалб эгалари ташлаб кетган нарсалар билан тўлдиришдир. Аллоҳ таоло: «Худди шу каби, улардан олдингилар ҳам уларнинг гапига ўхшаш гап айтган эдилар. Қалблари ўхшаш бўлди», деган (Бақара сураси, 118-оят).\nМуҳаммад Али Муҳаммад Юсуф тайёрлади\n"Қуръон билан ҳамсафар". 10-қисм. “Ёд олиш режаси”\n"Қуръон билан ҳамсафар". 9-қисм. “Дуо”.\n"Қуръон билан ҳамсафар". 8-қисм. “Салбий фикрли кишилардан йироқ бўлинг!”\n"Қуръон билан ҳамсафар". 7-қисм. “Кўпроқ вақт ва меҳнат сарфлаш”


Эрон ТИВ: Туркиянинг Су-24 самолётига ҳужуми террорчиларнинг ўз қабиҳликларини давом эттиришга ишора бермоқда\n21:16 / 25.11.2015\nТуркиянинг Россиянинг Су-24 ҳарбий самолётига ҳужуми ва Сурия атрофидаги тангликнинг кучайиши террорчиларга ёлғон ишора юбормоқда.\nБу ҳақда Эрон ташқи ишлар вазири Муҳаммад Жавод Зариф ўзининг россиялик ҳамкасби Сергей Лавров билан телефон орқали суҳбатда айтди.\n“Эрон ташқи ишлар вазири Муҳаммад Жавод Зариф ўзининг россиялик ҳамкасби Сергей Лавров билан телефон орқали суҳбатда Туркия томонидан Россия ҳарбий самолётининг уриб туширилиши Сурия атрофидаги “тангликнинг кенгайишига туртки бериши ва вазиятни мураккаблаштириши” ҳамда бу қадам террорчилик гуруҳларига улар Сурияга қарши ва дунёнинг бошқа қисмларида терактлар амалга оширишни давом эттиришлари мумкинлигига ишора бераётганини айтди”, деб Зариф матбуот котибининг айтган сўзларини келтириб ўтди Press TV телеканали.\nЗариф матбуот котибининг таъкидлашича, Зарифнинг айтишича, ушбу нохуш воқеа Сурия атрофида юзага келган вазиятнинг кескинлигини яна бир бор таъкидлайди. Бу вазият бошқа араб давлатларидаги, қолган дунёдаги вазиятларга ва хавфсизликка таъсир қилмоқда. Шу муносабат билан Зариф тез суръатларда террорчиликка қарши глобал фронт шакллантириш зарурлигига ишора қилди.


АҚШда самолёт "тузатилган" Galaxy Note 7 ёнгани сабабли эвакуация қилинди\n00:33 / 06.10.2016\nФото: Brian Green\nSouthwest Airlines авиакомпаниясининг АҚШнинг Луисвилл шаҳридан Балтиморга учиши керак бўлган 944-рейси парвоз олдидан Galaxy Note 7 ёниб кетгани сабабли эвакуация қилинди. Қурилма хавфсиз деб белгиланган янги смартфонлар партиясига тегишли бўлган. Бу ҳақда The Verge нашри хабар бермоқда.\nВоқеа 5 октябрда маҳаллий вақт билан эрталаб юз берган. Брайан Грин исмли америкалик ўзининг Galaxy Note 7 смартфонини парвоз олдидан ўчириб, чўнтагига солиб қўйган. Шу пайт смартфон тутунланишни бошлаган.\nСмартфон эгаси уни чўнтагидан олиб, дарҳол полга улоқтирган. Бу орада тутун кулранг-яшил рангга кира бошлаган. Самолёт экипажи ва йўловчилар дарҳол эвакуация қилинган. Қимматбаҳо нарсаларни олиш учун самолётга қайтган гувоҳларнинг айтишича, смартфон ёниб, гилам қопламани тешиб юборган.\nАмерикаликнинг айтишича, қурилма 80 фоизга қувватланган бўлган ва у смартфонни харид қилгандан кейин уни қувватлаш учун фақатгина расмий симсиз қувватлагичдан фойдаланиб келган.\nСмартфон эгасининг айтишича, у қурилмани 21 сентябрда AT&T оператори дўконидан сотиб олган. Смартфон қутисида қора квадрат белгиси бўлган. Бу белги смартфон алангаланишга текширилгани ва хавфсиз эканлигини билдиради. Компания айнан шундай смартфонларни уларнинг алангаланиши билан боғлиқ можародан кейин сота бошлаган ҳамда биринчи партиядан сотиб олинган смартфонлар ўрнига берган.\nSamsung ҳозирча бу ҳолатга изоҳ бермаган, бироқ қурилма Луисвилл ўт ўчириш департаментига тергов учун берилган. Гриннинг айтишича, у энди iPhone 7’дан фойдаланмоқда.\nРейс бекор қилинган, йўловчилар эса бошқа самолётларга жойлаштирилган.\nSamsung аккумуляторлар портлаши сабабли миллионлаб Note 7’ларни қайтариб олгач, қурилманинг бу камчиликдан тузатилган версиясини Жанубий Кореяда сота бошлаган. Бир кунда у ерда 21 мингтага яқин "тузатилган" Note 7 сотилган.\nSouthwest Airlines авиакомпанияси


Мисрда насронийларга уюштирилган энг шов-шувли ҳужумлар\n00:47 / 11.04.2017\nМисрда охирги 7 йил ичида террорчи ва радикаллар томонидан православ черковларига 33 та ҳужум содир этилган.\n2017 йил 9 апрелда Искандария ва Тантадаги копт черковларига уюштирилган охирги терактлар Мисрда насронийларга ҳужумлар мавзусини яна кўтарди.\nҚуйида Мисрда насронийларга уюштирилган энг шов-шувли ҳужумлар статистикаси келтирилган.\n2010 йил 7 январь\nМиср жанубидаги Кена вилоятида жойлашган Наг-Ҳаммади туманида террорчилар гуруҳи черковга қатновчиларни ўққа тутиши оқибатида 7 киши ҳалок бўлган, ўнлаб кишилар жароҳатланган.\n2011 йил 1 январь\nИскандарияда Барча Авлиёлар копт черковидаги портлаш 24 одамнинг умрига зомин бўлган, 79 одам жароҳатланган.\n2013 йил 7 апрель\nҚоҳиранинг Аббосия туманидаги Авлиё Марк черковида динлараро қарама-қаршилик негизида мусулмонлар ва черковга қатновчи насронийлар орасида тўқнашувлар келиб чиққан. Тўқнашувлар оқибатида 7 киши, жумладан бир мусулмон ҳалок бўлган.\n2013 йил 14 август\nМисрдаги давлат тўнтаруви вақтида хавфсизлик кучлари ағдарилган президент Муҳаммад Мурсий тарафдорларининг Қохирадаги Робиа ал Адавия ва ан Нахда майдонларидаги норозилик акциялари иштирокчиларини ҳайдаши вақтида 26 тадан кўпроқ черковга шикаст етган.\n2013 йил 20 октябрь\nГизадаги Ал-Варрак туманида жойлашган Авлиё Мария черковида ўтаётган тўй маросими вақтида экстремистлар содир этган ҳужум оқибатида 4 киши ҳалок бўлган ва 18 нафар киши жароҳатланган.\n2016 йил 11 декабрь\nҚоҳирада Авлиё Пётр копт черкови яқинида содир этилган портлаш оқибатида 29 киши ҳалок бўлган ва ўнлаб одам жароҳат олган.\n2017 йил 9 апрелда Мисрнинг Танта шаҳридаги Авлиё Георгий черковида содир этилган биринчи теракт оқибатида 27 киши ҳалок бўлган, 78 киши жароҳат олган.\nИскандария вилоятидаги Авлиё Марк черковида содир этилган иккинчи терактда 16 киши ҳаётдан кўз юмган ва 41 киши яраланган.\nтеракт черков Миср насронийлар


Бухорода пандемия туфайли чет элдан қайтган фуқароларнинг 13 мингдан ортиғи иш билан таъминланган\nБухоро вилоятининг 19 077 нафар аҳолиси пандемия даврида чет элдан қайтиб келган бўлиб, шундан 13 311 нафари иш билан таъминланган. Бу ҳақда Халқ депутатлари вилоят кенгашининг 14-сессиясида вилоят ҳокими ўринбосари Ботиржон Шаҳриёров маълум қилди.\nДавлат ҳокимияти ва бошқаруви идоралари, нодавлат-нотижорат ташкилотлари ҳамда оммавий ахборот воситалари ходимлари иштирок этган сессияда маълум қилинишича, 1 октябрь ҳолатига кўра, 19 077 нафар фуқаро пандемия сабабли чет элдан қайтиб келган. Уларнинг 13 311 нафари иш билан таъминланган бўлиб, Аҳоли бандлигига кўмаклашиш марказлари орқали 5534 нафар мигрант ишга жойлаштирилган.\nШунингдек, хориждан қайтган фуқаролардан 17 002 нафари тиббий кўрикдан ўтказилган бўлиб, уларнинг 47 нафарида турли касалликлар аниқланган. Хусусан, вилоят ҳокимлиги делегациясининг 2018—2019 йилларда Россия билан келишилган меморандумига мувофиқ Калининград (500 нафар), Владимир (450 нафар), Екатеринбург (50 нафар) шаҳарларига ва Красноярск ўлкасига (150 нафар) ҳамда бошқа ҳудудларда 600 дан ортиқ мигрант иш билан таъминланган.\nБундан ташқари, Туркияга 625 нафар ва Кореяга 300 нафардан ортиқ фуқаро ишга юборилган бўлиб, 2020 йилнинг ўтган даврида эҳтиёжманд меҳнат мигрантларига 240 та имтиёзли хонадон ажратиш белгиланган.\nAввалроқ Россиядан Ўзбекистон фуқароларини олиб келиш учун қўшимча поезд қатновлари йўлга қўйилгани ҳамда ТИВ Aбхазиядан 400 га яқин ўзбекистонликни олиб келингани ҳақида хабар берилганди.


I PEСПУБЛИКА ЎҚУВЧИ-ҚИЗЛАP САММИТИНИНГ АМУДАPЁЛИК ИШТИPОКЧИСИ - AmuNews.uz - энг сўнгги янгиликлар\nЎқувчи қизларнинг ижтимоий фаоллигини ошириш, истeъдод ва қобилиятларини шакллантириш, миллий ва умуминсоний қадриятлар билан бирга инновацион ғояларга йўналтириш ҳамда кeлажакда касб эгаллашга бўлган истакларини мустаҳкамлаш мақсадида Ўзбeкистон Peспубликаси халқ таълими Вазирлиги томонидан “I Peспублика ўқувчи-қизлар саммити” ўтказилди. Тошкeнт шаҳрида ўтказилган қизлар саммитида Peспубликамизнинг турли вилоятларидан кeлган 230 нафар ўқувчи-қизлар дастлабки кун танлаган йўналишлари бўйича ўқув машғулотларига қатнашдилар. Мeн ҳам ушбу саммитда иштирок этишга муваффақ бўлиб, мeдиа ва журналистика йўналиши бўйича ўқув машғулотларига қатнашдим ва билим даражамни янада бойитиб олдим. Саммитда мeн жуда катта таассуротларга эга бўлдим.\nАхборот тeхнологиялари, мeдиа, журналистика, тадбиркорлик ва иқтисод, инновацион мeнeжмeнт, санъат ва ижод каби йўналишлар бўйича ўтказилган сeминар-трeнингларда машҳур, таниқли инсонлар иштирокчиларга билим ва кўникмалар бeрдилар. Жумладан, ўзим иштирок этган мeдиа ва журналистика йўналишида бизга таълим бeрган таниқли журналистлар ўз тажрибаларидан кeлиб чиқиб, соҳа ҳақида тушунча бeрдилар.\nУч кун давом этган саммитнинг ёпилиш маросимига бағишланган катта тадбир жараёнларида фаол қатнашган қизларга сeртификат тақдим этилди. Саммитда кeлажакда танлаган касблари бўйича eтарли маълумотга эга бўлдилар. Шунингдeк, танланган соҳалар бўйича янада кўп ўрганиб, изланиш ва билимга эга бўлиш зарурлигини англаб eтдилар.\nСаммитнинг мeдиа ва журналистика йўналиши иштирокчиси.


Маҳсулот тури ортди » Зарафшон Газетаси\nМаҳсулот тури ортди Иқтисодиёт\n02 май 2017 13:30\nСамарқанд шаҳридаги "SAM FERRE" хусусий корхонаси жорий йилдан бошлаб ишлаб чиқараётган газ плиталари дизайни ва сифатини бир мунча такомиллаштирди. Шунингдек, корхона фаолиятини кенгайтириш мақсадида янги турдаги маҳсулотлар ишлаб чиқаришни бошлади.\n– Хитой ва Туркиядан янги ва замонавий технология келтириб ўрнатдик, – дейди корхона директори ўринбосари Ансор Ҳотамов. – Натижада корхонада 10 турдаги янги маҳсулотнинг ясалиш технологияси ўзлаштирилиб, ишлаб чиқарилаётган маҳсулотлар сони 20 турдан ошди. Ҳозирда оддий ва витринали музлатгич ва совуткичлар, темир эшиклар ишлаб чиқаришни бошладик. Кейинги йилдан ошхона жиҳозларига ўрнатма газ плиталари ишлаб чиқаришни йўлга қўймоқчимиз.\nШартномалар 1300 дан ошди\nЗамонавий корхонада сифатли маҳсулот\nДазмол, тефаль, газ плита... Ўз маҲсулотимиз\nКатта мақсадли кичик корхона